Emir Kuwait mangkat

KUWAIT, 12 Safar 1442H, Rabu – Emir Kuwait, Sheikh Sabah Al-Ahmad Al-Jaber Al-Sabah yang menerima rawatan di sebuah hospital di Amerika Syarikat (AS) disahkan meninggal dunia semalam pada usia 91 tahun.

“Dengan dukacita dan kesedihan kami berkabung, kemangkatan Sheikh Sabah al-Ahmad al-Jaber Al-Sabah, Emir Negara Kuwait,” kata Menteri Hal Ehwal Diraja, Sheikh Ali Jarrah Al-Sabah dalam satu kenyataan menerusi televisyen.

Stesen televisyen milik kerajaan bertindak menghentikan program hariannya dan menyiarkan bacaan ayat al-Quran sebelum membuat pengumuman itu.

Sheikh Sabah sebelum ini dilaporkan berlepas ke AS pada 23 Julai lalu untuk menjalani rawatan susulan selepas pembedahan baru-baru ini.

Tiada maklumat lanjut diberikan mengenai keadaan penyakit dan rawatan Emir itu manakala pihak istana tidak menyatakan lokasi kemangkatan baginda.

Sheikh Sabah dikenali sebagai arkitek dasar luar Kuwait moden dan turut menjadi perantara ketika berlaku ketegangan di kawasan Teluk.

Buat masa ini, Putera Mahkota Kuwait Sheikh Nawaf Al-Ahmad Al-Jaber Al-Sabah – adik tiri Sheikh Sabah – memangku sebahagian tugas Emir. – Agensi


Empat terkorban serangan sasar kenderaan polis Pakistan

QUETTA, 20 Ramadan 1444H, Selasa – Sekurang-kurangnya empat terbunuh dan 15 lagi cedera dalam serangan bom yang menyasarkan kenderaan polis di pasar sesak barat daya Pakistan.

Pegawai Kanan Polis, Shafqat Cheema berkata, sasaran adalah kenderaan pemangku penguasa polis yang diletakkan di Bazar Kandahari.

Laporan awal menunjukkan sejenis bahan letupan dengan anggaran empat atau lima kilogram dipasangkan di sebuah motosikal di belakang kenderaan berkenaan – dikawal menggunakan alat kawalan jauh.

Dua pegawai polis yang berada di dalam kenderaan berkenaan antara yang terkorban.

Tregedi berdarah itu adalah serangan kali kedua yang menyasarkan pegawai polis dalam tempoh 24 jam.

Ahad lalu, seorang lelaki bersenjata menyasarkan Polis Eagle Squad di Quetta, mengorbankan dua pegawai polis dan beberapa yang lain cedera.

Bagaimanapun, polis berjaya menembak mati suspek di lokasi kejadian.

Quetta terletak di barat daya Balochistan merupakan lokasi kepada beberapa projek yang disokong China yang mendapat tentangan kumpulan militan.

Minggu lalu, Pakistan melancarkan operasi baharu di seluruh negara bagi membasmi kumpulan militan dan berhasrat membebaskan negara daripada ancaman keganasan. – Agensi


COVID-19: Tempoh seminggu lihat kesan pelaksanaan PKPB

KUALA LUMPUR, 25 Safar 1442H, Selasa – Kerajaan memerlukan tempoh sekurang-kurangnya seminggu bagi melihat kesan pelaksanaan Perintah Kawalan Pergerakan Bersyarat (PKPB) dalam melandaikan lekuk kes COVID-19.

Ketua Pengarah Kesihatan Tan Sri Dr Noor Hisham Abdullah berkata Kementerian Kesihatan (KKM) akan memantau rapi situasi semasa mengenai jangkitan wabak berkenaan.

“Berdasarkan pengalaman lepas dengan melaksanakan PKPB, kita (kerajaan) berjaya melandaikan lengkung sehingga mencapai angka satu digit dan juga angka kosong (bagi kes penularan tempatan).

“Kementerian akan memantau rapi situasi dan memaklumkan dari semasa ke semasa serta membincangkan isu-isu keselamatan dalam mesyuarat Majlis Keselamatan Negara,” katanya pada sidang media maya disiarkan di Facebook Kementerian Kesihatan hari ini.

Dr Noor Hisham berkata melalui pelaksanaan PKPB, ia dapat memberi keseimbangan antara melindungi nyawa dan mata pencarian rakyat.

PKPB dikuatkuasakan di seluruh Sabah berkuat kuasa jam 12.01 tengah malam 13 Okt hingga 26 Okt ini, manakala di Selangor, Kuala Lumpur dan Putrajaya bermula 12.01 tengah malam ini (14 Oktober) hingga 27 Oktober. – Bernama


ISMA sokong wujud Akta Muzik demi moral masyarakat

BANGI, 3 Rabiulawal 1445H, Selasa – Gerakan Islam, Ikatan Muslimin Malaysia (ISMA) menyambut baik cadangan kerajaan untuk mewujudkan Akta Muzik yang sekian lama tidak ada di Malaysia.

Perunding Kanan Media dan Dakwah ISMA, Ustaz Rusydi Alias berkata, pelaksanaan akta ini diyakini dapat menambah baik gerak kerja pemain industri muzik bagi mengelakkan insiden tidak bermoral berulang terutama membabitkan artis luar negara.

“ISMA memandang serius hal ini, jadi kerajaan perlu4 meletakkan garis panduan yang jelas kepada pemain industri muzik agar nilai moral masyarakat Malaysia tidak tergadai.

“Pada masa sama, ISMA mahu kerajaan merangka Akta Muzik dengan mengambil kira nilai-nilai yang baik dan menolak nilai buruk yang pastinya untuk kebaikan semua golongan4 masyarakat,” katanya dalam kenyataan.

Mengulas lanjut, Ustaz Rusydi berkata, ISMA juga berharap dengan kewujudan Akta Muzik ini dapat mengangkat lagi karya tempatan yang mempromosikan4 nilai-nilai ketimuran.

Selain itu, ISMA mengesyorkan kerajaan supaya mewujudkan geran khusus bagi membiayai penerbitan dan penghasilan muzik yang patuh syariah dan membangun iman, sesuai aspirasi membangun modal insan soleh dan solehah.

“Kerajaan juga disaran agar meminta padangan mufti dan jabatan agama sebelum mengeluarkan garis panduan dari segi penghasilan, persembahan, penerbitan dan hal yang terkait dengan muzik.

“ISMA berpendirian, muzik itu dibenarkan dalam Islam tetapi harus ada garis panduan supaya tidak melampaui batas sehingga mencemarkan moral dan harga diri dan negara,” katanya.

Ogos lalu, Kementerian Komunikasi dan Digital (KKD) memaklumkan sedang berusaha menggubal akta baru dalam mewujudkan Akta Muzik bagi membantu industri muzik negara.

Menterinya, Fahmi Fadzil, akta menyeluruh untuk industri muzik akan diwujudkan dalam tempoh dua tahun dan ia masih dalam proses untuk mendapatkan dana daripada Kementerian Ekonomi.


PDRM tahan 515 individu ingkar PKPP

KUALA LUMPUR, 5 Muharram 1441H, Isnin – Polis Diraja Malaysia menahan 515 individu atas kesalahan ingkar arahan Perintah Kawalan Pergerakan Pemulihan (PKPP) semalam, dan daripada jumlah itu 440 individu telah dikompaun, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, daripada jumlah itu, 69 individu direman dan enam individu telah dijamin dalam operasi menerusi Task Force Operasi Pematuhan itu.

Katanya, antara kesalahan tertinggi dilaporkan adalah aktiviti melibatkan kehadiran orang ramai yang menyukarkan penjarakan fizikal iaitu 252 individu dan aktiviti di dalam kelab malam (205 individu).

“Kesalahan lain termasuk gagal menyediakan peralatan atau catatan keluar masuk (18), tidak memakai pelitup muka (17), gagal mematuhi arahan kuarantin (dua), premis beroperasi lebih masa (10), premis tanpa lesen (dua), aktiviti perjudian (tujuh) dan gagal lunaskan bayaran kompaun (dua),” katanya dalam kenyataan berhubung perkembangan PKPP, hari ini.

Dalam pada itu, Ismail Sabri memaklumkan, seramai 15,980 individu pulang ke tanah air melalui pintu masuk sempadan antarabangsa sejak 24 Julai lalu.

Katanya, mereka ditempatkan di 67 hotel dan lima Institut Latihan Awam (ILA) di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu dan Labuan.

“Daripada jumlah itu, 7,466 individu sedang menjalani proses kuarantin wajib manakala 55 individu dihantar ke hospital untuk rawatan. Seramai 8,459 individu telah didiscaj dan dibenarkan pulang,” katanya.

Mereka telah pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Ismail Sabri berkata, PDRM turut mengadakan 434 pemeriksaan terhadap individu yang sedang menjalankan kuarantin wajib 14 hari di kediaman masing-masing.

PDRM turut mengambil tindakan terhadap seorang individu kerana gagal mematuhi prosedur operasi standard (SOP) kuarantin di kediaman yang ditetapkan, katanya. -Bernama


UMNO kecewakan orang Melayu

BANGI, 20 Zulkaedah 1444H, Jumaat – Pengundi Melayu kini kecewa dengan kerajaan Madani yang lemah dalam menguruskan negara termasuk gagal menjaga kebajikan rakyat dalam isu kos sara hidup, sensitiviti agama melibatkan kalimah Allah termasuk kelemahan melindungi nilai mata wang ringgit.

Ketua Pemuda BERJASA, Fahmi Bazlan berkata, kekecewaan terbesar orang Melayu adalah melihat Presiden UMNO membuat keputusan untuk bekerjasama dan membentuk kerajaan bersama Pakatan Harapan (PH) sehingga memberikan ruang kuasa mentadbir negara kepada DAP.

“Pendirian kerajaan sekarang di mata pengundi Melayu amat lemah walaupun terdapat parti UMNO di dalam komponen kerajaan sekarang.

“Bukan setakat ekonomi, isu seperti penarikan rayuan kalimah Allah juga menampakkan kerajaan tidak serius menjaga sensitiviti umat Islam.

“UMNO dilihat tidak mampu menyeimbangkan naratif yang dibawa oleh DAP dan menampakkan UMNO tidak dominan di dalam kerajaan untuk memperjuangkan hak orang Melayu,” katanya.

Fahmi berpandangan, kebergantungan orang Melayu terhadap kerajaan kini mungkin bakal beransur-ansur beralih.

Malah, orang Melayu sudah mula menyokong pihak pembangkang yang dilihat lebih kompeten untuk memperjuangkan nasib rakyat.

“Jangan hairan jika orang Melayu tidak lagi mempercayai kerajaan sekarang di atas kelemahan pentadbiran ini.

“Harapan pengundi untuk melihat ekonomi pulih semakin pudar kerana kegagalan menguruskan ekonomi negara,” katanya.


Isu bendera terbalik, pertikai kuasa Raja Melayu, mana prinsip Rukun Negara?

BANGI, 19 Muharram 1442H, Isnin – Beberapa insiden dan rentetan peristiwa sejak kebelakangan ini memberi gambaran prinsip Rukun Negara kini seolah-olah sudah dilupakan serta tidak lagi relevan dalam konteks kehidupan masyarakat yang prihatin.

Setiap kali menjelang Hari Kebangsaan, masih wujud isu bendera terbalik, menukar Jata Negara dan sengaja mengibarkan bendera bukan Jalur Gemilang yang bertentangan dengan undang-undang negara, kata Profesor Datuk Dr Ismail Sualman.

Lebih malang, Pengarah Pusat Pengajian Perangsaraf Media dan Informasi di Fakulti Komunikasi dan Pengajian Media, Universiti Teknologi MARA (UiTM) itu berkata, tindakan seperti mempertikaikan kuasa Raja-Raja Melayu, kedudukan agama Islam sebagai agama rasmi, kedudukan istimewa orang Melayu dan Bumiputera masih menjadi agenda pihak tertentu.

Beliau mengingatkan, tidak perlu menggadai keamanan yang dikecapi hanya kerana perasaan iri hati dan ketidakpuasan yang tidak dikongsi majoriti rakyat.

“Jangan kita leka dengan iklim kemakmuran dan keamanan Malaysia kerana ia menjadi sasaran pihak luar yang mula mencabar kedaulatan dan persempadanan negara.

“Keprihatinan rakyat dan kerajaan menjadi resipi berdekad lamanya rakyat daripada satu generasi ke satu generasi berbilang kaum untuk hidup bersama dengan aman dan harmoni,” katanya menulis di Sinar Harian, hari ini.

Dr Ismail berkata, rakyat Malaysia perlu mengetahui pentingnya bersatu padu dan hidup dengan aman damai serta dapat menghindari sifat curiga antara satu sama lain terutama ketika dilanda bencana.

Ini kerana, perpaduan kaum pula adalah matlamat penting yang ingin dicapai oleh semua negara di dunia termasuklah Malaysia.

“Tanpa perpaduan, sesebuah negara akan menjadi lemah, sukar untuk dibangunkan dan mudah diancam serta diceroboh oleh anasir luar atau dalam negara itu sendiri.

“Justeru, Rukun Negara menjadi satu titik permulaan ke arah pencapaian perpaduan dalam kalangan semua etnik di Malaysia. Apabila rakyat Malaysia menghayati maksud Rukun Negara, maka ia akan memudahkan proses pentadbiran negara,” katanya.


Bila pejuang agama mahu tampil desak haramkan rokok?

BANGI, 7 Jamadilawal 1443H, Ahad – Meskipun ada undang-undang larangan merokok di beberapa kawasan awam, namun sehingga kini tidak ada tindakan tegas dilakukan.

Walhal, rokoklah antara punca utama yang menyebabkan anak-anak muda – termasuk pelajar sekolah rendah dan menengah – terjerumus dalam gejala dadah.

Prof Dr Ridhuan Tee Abdullah berkata, mengikut dapatan kajian beliau dan rakan-rakan bertajuk ‘faktor penagihan dadah dalam kalangan etnik Melayu berbanding etnik Cina’, boleh dikatakan tidak ada penagih dadah yang tidak bermula dengan rokok.

“Semuanya bermula dengan rokok. Tidakkah kita sedar rokok punca berleluasanya dadah hari,” katanya dalam kenyataan di Facebook.

Dalam pada itu, beliau berkata, Majlis Fatwa Kebangsaan menfatwakan begitu lama, bahawa rokok, termasuk vape itu adalah haram.

Bagaimanapun, di negara ini, sesiapapun termasuk orang Islam yang berumur lebih 18 tahun boleh membeli rokok, tembakau atau produk lain yang mempunyai nikotin dengan begitu mudah tanpa sebarang tindakan undang-undang.

“Di negeri Terengganu, penjualan vape semakin berleluasa. Kedai vape seperti cendawan tumbuh.

“Apa yang dapat diharapkan. Malah, perokok yang beragama Islam ini begitu angkuh sehingga berani melakukan dosa merokok di tempat yang dilarang merokok atau vape, termasuklah di Dewan Rakyat

“Saya sedang menunggu, pejuang-pejuang agama untuk tampil bersuara dan mengikuti langkah terbaharu kerajaan New Zealand ini,” katanya.

Sebelum ini, New Zealand dilaporkan akan mengharamkan penjualan tembakau atau rokok kepada rakyatnya yang dilahirkan selepas tahun 2008.

Ini bagi memastikan generasi akan datang tidak lagi merokok.


Pertikai buku teks Sejarah, Dong Jiao Zong ibarat kaduk naik junjung

BANGI, 13 Ramadan 1442H, Ahad – Tindakan pertubuhan pendidikan Cina, Dong Jiao Zong mempertikai kandungan buku teks Sejarah, akhirnya ‘memakan’ diri apabila teruk dikecam pengguna media sosial.

Sebelum ini, pertubuhan radikal itu dalam satu kenyataan menggesa Kementerian Pendidikan (KPM) menyemak semula kandungan buku teks Sejarah sekolah menengah, setelah seorang pakar mendakwa ianya terlalu berpusat kepada Melayu dan Islam.

Bukan itu sahaja, pakar sejarah yang tidak dinamakan itu turut mendakwa buku teks berkenaan kurang memperkenalkan sejarah dan budaya kaum lain, tidak menggambarkan keadaan sebenar serta tidak tepat.

“Realitinya, sudah sekian lama buku teks Sejarah KPM sekolah rendah dan menengah bersifat eksklusif, kandungan fakta sejarahnya tidak seimbang dan tafsirannya tidak tepat.

“…selain tidak memberi gambaran penuh seperti situasi negara yang terdiri dari masyarakat pelbagai kaum dan agama,” dakwa Dong Jiao Zong.

Bagaimanapun, dakwaan Dong Jiao Zong itu mengundang kecaman netizen yang rata-ratanya menyifatkan pertubuhan berkenaan tidak memahami kedudukan sebenar sejarah di negara ini.

Menurut pemilik akaun JJ Arden, tiada isu kandungan buku teks Sejarah tidak seimbang kerana Tanah Melayu pastinya mempunyai banyak tamadun Melayu, dan ia memang wajar diangkat serta ditekankan.

“Sama juga kalau di tanah besar China, takkan nak letak sejarah tamadun Jepun, mestilah tamadun mereka,” katanya.

“Dia lupa ini Malaysia, tanah Melayu bukan China atau India. Dah macam kaduk naik junjung,” kata Wan Saharuzaman Wan Sulaiman.

Sebahagian netizen turut menganggap Dong Jiao Zong semakin melampau dan bersifat rasis sehingga sering mencetuskan isu yang menggugat ketenteraman antara kaum.

“Ideologi penjajah ingin sekali lagi mengubah sejarah. Mereka tak akan menang jika berperang dengan Melayu tetapi mereka hanya ingin ubah sejarah Melayu,” kata Zaimy Jimmy.

“Duduk Malaysia belajar sejarah Taiwan dan China tu boleh pula? Patut halau saja pendatang ini,” kata Thajudin Mat Jizat.

“Harap kerajaan sekarang haramkan pertubuhan Cina yang cukup rasis ini,” tulis Sky Man Mohamat.


Perkara diperlukan hadapi tekanan jiwa

TERNYATA ramai yang beranggapan bahawa penyakit mental dan depresi tidak jauh beza dengan penyakit fizikal. Sehingga rawatan yang diperlukan hanya ada pada psikiatris dan ahli psikologi.

Hanya perlu pergi hospital untuk mendapatkan rawatan dan akan sembuh.

Saya tidak menafikan kepentingan rawatan di hospital oleh pakar psikologi dan psikiatri. Dalam keadaan tertentu itulah tindakan yang perlu diambil untuk mengelakkan perkara-perkara yang tidak diingini.

Ubat-ubatan yang diberikan dapat menenangkan sementara fikirannya sesi konsultasi dapat meredakan jiwa yang sedang berkecamuk.

Namun perubatan moden (Barat) bukanlah solusi satu-satunya kepada penyakit jiwa. Dari sudut pandang Islam ia ada kekurangan dari segi memahami jiwa manusia. Apa yang diperlukan oleh jiwa yang sedang sakit bukan hanya ubat-ubatan (drug) dan sesi kaunseling, tetapi pengisian jiwa, siraman rohani, kedekatan dan keintiman dengan Tuhan.

Berbeza dengan jasad, rawatan bagi jiwa manusia mesti bersifat spiritual. Ketenangan hati hanya boleh dicapai dengan amalan-amalan spiritual. Masyarakat Barat menghadapi masalah besar, tertinggi dalam kes bunuh diri, paling banyak dalam menggunakan obat anti depresi, kerana mengabaikan rawatan rohani, keliru dan jahil tentang jiwa manusia.

Kita ada psikologi Islam dan psikoterapi Islam yang boleh dijadikan alternatif atau tambahan kepada perubatan moden Barat.

Sikap meminggirkan peranan agama dalam mencegah, merawat dan menyembuhkan pesakit mental adalah tindakan yang merugikan orang Islam.

Prof Madya Dr Khalif Muammar A Harris
Pengarah Pusat Kajian Tinggi Islam, Sains dan Peradaban (CASIS)


Tak fasih bahasa Melayu tidak layak jadi wakil rakyat

BANGI, 28 Zulkaedah 1441H, Isnin – Wakil rakyat yang masih tidak fasih menggunakan bahasa kebangsaan sepatutnya berasa malu dengan para pengundi mereka.

Meskipun tidak salah untuk fasih berbahasa Inggeris, namun begitu Timbalan Presiden Persatuan Linguistik Malaysia (PLM), Kamal Shukri Abdullah Sani menyifatkan, kegagalan wakil rakyat untuk fasih dalam bahasa Melayu jelas menjadi petunjuk sikap negatif mereka terhadap bahasa itu.

“Justeru, suka PLM mencadangkan agar semua calon wakil rakyat diwajibkan lulus ujian kecekapan bahasa Melayu yang disediakan Dewan Bahasa dan Pustaka (DBP) dengan kerjasama Kementerian Pendidikan. Jika gagal hilanglah kelayakannya.

“Kita tidak mahu lagi wakil rakyat yang ‘terbulu-bulu’ di Parlimen atau menteri yang tergagap-gagap menyebut bahasa kebangsaan sedangkan bahasa Inggeris fasih dan lancar sekali,” katanya dalam satu kenyataan.

Pada masa sama, Kamal Shukri berkata, PLM konsisten menyokong penuh supaya DBP diberi kuasa undang-undang dalam usaha memartabatkan bahasa kebangsaan.

Ini kerana sudah lebih 60 tahun DBP menegur dan menasihat tetapi banyak pihak tetap degil serta melanggar undang-undang atau akta berkaitan, katanya.

“Lebih aneh agensi atau jabatan kerajaan sendiri memandang sebelah mata sahaja teguran DBP,” katanya.

Sebelum ini, DBP menyarankan kerajaan meminda Akta DBP bagi membolehkan badan berkanun itu mempunyai kuasa untuk mengambil tindakan undang-undang termasuk ke atas pihak berkuasa tempatan (PBT) yang tidak menghormati penggunaan bahasa kebangsaan.

Pengerusi Lembaga Pengelola DBP, Prof Datuk Dr Awang Sariyan berkata, hampir semua daripada 150 PBT di seluruh negara dilihat tidak benar-benar mengutamakan bahasa Melayu malah ada yang gagal menjalankan penguatkuasaan mengikut peruntukan di bawah undang-undang kecil ditetapkan.

Menurutnya, lebih malang DBP dipersalahkan apabila papan iklan, nama bangunan, kawasan perumahan dan bandar lebih mengutamakan nama asing berbanding bahasa Melayu.

Saranan itu mendapat perhatian Menteri Perumahan dan Kerajaan Tempatan, Zuraida Kamaruddin yang memaklumkan akan memberi peringatan kepada PBT untuk menguatkuasakan akta lebih tegas agar sebarang kesilapan dan penyalahgunaan bahasa sama ada di papan iklan, nama bangunan, kawasan perumahan dan bandar dapat ditangani sebaiknya.

Bagaimanapun katanya, tiada keperluan untuk kerajaan meminda Akta DBP 1859 bagi memberi sedikit kuasa kepada badan berkanun itu mengambil tindakan termasuk ke atas PBT yang tidak menghormati penggunaan bahasa kebangsaan.


PRU Singapura: Kiraan sampel tunjuk PAP kekal berkuasa

SINGAPURA, 19 Zulkaedah 1441H, Sabtu – Tanda-tanda awal menunjukkan Parti Tindakan Rakyat (PAP) bakal kekal berkuasa dengan memenangi 83 daripada 93 kerusi Parlimen yang dipertandingkan dalam pilihan raya umum Singapura pada Jumaat.

Parti Pekerja (WP) dijangka menang di 10 kerusi.

Keputusan awal ini, setakat 1 pagi Sabtu, berdasarkan kiraan sampel pada permulaan proses pengiraan undi. Kadar kesilapan adalah empat peratus.

“Oleh kerana ini adalah kiraan sampel, keputusan pilihan raya mungkin berbeza. Proses pengiraan masih berjalan,” kata Jabatan Pilihan Raya republik itu semasa mengeluarkan kiraan sampel itu.

Jabatan itu berkata orang ramai perlu menunggu pengumuman keputusan pilihan raya itu oleh Pegawai Pengurus Pilihan Raya, Tan Meng Dui, yang akan disiarkan secara langsung di televisyen.

Pilihan Raya Umum ke-18 Singapura dan ke-13 sejak merdeka pada 1965 berlangsung dalam “normal baharu” dengan peraturan penjarakan sosial dan larangan lain berikutan sedang berdepan dengan pandemik COVID-19.

Hanya seorang calon Bebas dan 11 parti politik, termasuk PAP, bertanding mewakili 17 kawasan pilihan raya perwakilan kumpulan (GRC) dan 14 kawasan pilihan raya perwakilan tunggal (SMC) untuk mengisi 93 kerusi Parlimen.

Sebanyak 10 lagi parti ialah Parti Pekerja, Parti Kemajuan Singapura, Parti Demokratik Singapura, Peoples Voice, Parti Solidariti Nasional, Parti Pembaharuan, Parti Rakyat Singapura, People’s Power Party, Red Dot United dan Singapore Democratic Alliance.

Ini merupakan pilihan raya umum kedua berturut-turut yang menyaksikan PAP meletakkan calon di semua 31 bahagian pilihan raya.

Sebanyak 2.6 juta pemilih layak mengundi dalam pilihan raya umum kali ini. Setakat 8 malam, 2.56 juta atau 96 peratus daripada pemilih berdaftar telah menunaikan tanggungjawab mereka, menurut Jabatan Pilihan Raya.

Jabatan itu berkata jumlah yang keluar mengundi lebih tinggi berbanding pada Pilihan Raya Umum 2015, yang menyaksikan jumlah yang mengundi sebanyak 2.3 juta atau 93.56 peratus daripada pemilih berdaftar.

Terdahulu, diumumkan waktu mengundi dilanjutkan sehingga 10 malam kerana masih terdapat pengundi yang beratur panjang di sejumlah pusat pengundian, disebabkan langkah berjaga-jaga yang diambil bagi membendung penularan COVID-19 untuk memastikan pilihan raya umum yang selamat. – Bernama


PPj perkenal sistem pas bernombor kawal kesesakan bazar Ramadan


Perinci jenis kesalahan hukuman mati mandatori dimansuhkan

KUALA LUMPUR, 16 Zulkaedah 1443H, Khamis – Kerajaan perlu memperinci jenis kesalahan jenayah yang akan dimansuhkan hukuman mati mandatori.

Penyandang Kursi Institusi Raja-Raja Melayu, Profesor Datuk Dr Shamrahayu Ab Aziz berkata ini kerana butiran mengenai perkara itu belum dinyatakan dengan jelas buat masa ini.

“Apa yang dinyatakan dalam sidang akhbar sebelum ini secara umum sahaja iaitu hukuman mati mandatori dihapuskan tetapi adakah semua kesalahan melibatkan hukuman mati mandatori akan diubah?

“Kesalahan lain contohnya kesalahan terhadap tubuh Yang di-Pertuan Agong, Raja di negeri dan Yang Dipertua Negeri adakah hukuman mati mandatori di bawah seksyen ini juga akan dihapuskan? Kalaulah orang itu bunuh Raja, adakah orang itu dihukum penjara seumur hidup sahaja? Ini sangat berbahaya kepada negara,” katanya.

Beliau berkata demikian ketika menjadi panel jemputan program Ruang Bicara terbitan Bernama TV bertajuk ‘Mansuh Hukuman Mati Mandatori: Satu Transformasi Undang-Undang’ di sini malam ini.

Shamrahayu berkata, perincian itu juga diperlukan kerana kerajaan akan menjalankan kajian awam berhubung kewajaran pelaksanaan hukuman mati mandatori.

“Saya fikir jenis-jenis kesalahan yang terlibat perlu dibawa kepada pengetahuan masyarakat, jangan sorok, kena telus… kadang-kadang rakyat perlukan pendidikan berkaitan undang-undang lebih mendalam, bukan saya kata rakyat tidak tahu tetapi penjelasan lebih mendalam tentang sesuatu isu itu perlu.

“Selain itu, pemansuhan hukuman mati mandatori ini bergantung kepada kehendak rakyat, kalau masyarakat masih lagi rasa hukuman mati mandatori itu perlu, saya fikir pandangan masyarakat harus diambil kira sebab ia bukan sahaja melibatkan kepentingan negara tetapi juga rakyat,” katanya.

Jumaat lepas, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Perkara itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.- Bernama


DPPA pacu hala tuju APM untuk 10 tahun: PM

BANGI, 16 Rabiulawal 1444H, Khamis – Dokumen Dekad Platinum Pertahanan Awam (DPPA) 2022-2032 yang dilancarkan hari ini mampu memacu hala tuju Angkatan Pertahanan Awam (APM) dalam tempoh 10 tahun akan datang.

Perdana Menteri Datuk Seri Ismail Sabri Yaakob berkata ini termasuk aspek pengurusan bencana dan kesiapsiagaan nasional yang menjadi agenda utama diberi perhatian oleh kerajaan demi kesejahteraan Keluarga Malaysia.

“DPPA yang diperkenalkan ini bertujuan memperkukuhkan lagi perkhidmatan APM serta dapat melahirkan Keluarga Malaysia yang teguh bersama, berdaya tahan serta mampu mengadaptasi konsep masyarakat yang mampu membantu diri sendiri dalam kehidupan seharian.

“(Ini) terutama ketika berhadapan sebarang insiden kecemasan, krisis, bencana dan peperangan,” katanya pada Majlis Sambutan Dekad Platinum APM di sini.

Teks ucapan Perdana Menteri dibacakan oleh Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad.

Ismail Sabri juga berkata komitmen pelbagai pihak dalam menjalin hubungan kerjasama strategik yang inklusif dalam pengurusan bencana dan kesiapsiagaan nasional adalah sangat penting.

“Hal ini selaras dengan keterangkuman kerangka dekad platinum yang telah digariskan dan dilihat mampu mengukuhkan lagi daya tahan komuniti Keluarga Malaysia,” katanya.

DPPA 2022-2032 dicetuskan bertepatan dengan kemampuan APM sebagai agensi pengurusan bencana dan kecemasan dalam memelihara keselamatan serta kesejahteraan komuniti selain memfokus kepada pemerkasaan pengurusan bencana yang efektif khusus dalam melindungi kebajikan mangsa bencana, nyawa dan harta benda.

Sasaran DPPA memiliki pelan jelas dengan program yang berkesan dan boleh dicapai. – Bernama


PRN: Beberapa jalan di Ampang ditutup untuk Hari Penamaan Calon

AMPANG, 9 Muharam 1445H, Khamis – Beberapa laluan ke dua pusat penamaan calon di sini akan ditutup pada Hari Penamaan Calon bagi pilihan raya negeri pada Sabtu ini (29 Julai).

Penutupan akan bermula pada 7 pagi bagi membolehkan proses penamaan calon N19 Bukit Antarabangsa, N20 Lembah Jaya, N21 Pandan Indah dan N22 Teratai, berjalan lancar.

Ketua Polis Daerah Ampang Jaya, Asisten Komisioner Mohd Azam Ismail berkata, jalan itu akan ditutup sehingga proses penamaan calon selesai.

“Pencalonan akan dijalankan di Dewan Dato Ahmad Razali dan lencongan lalu lintas serta penapisan kenderaan akan dilakukan di lampu isyarat Taman Dagang dari arah Kuala Lumpur,” katanya dalam satu kenyataan, hari ini.

Laluan kenderaan dari Kuala Lumpur yang menuju ke Lembah Jaya akan dilencongkan ke Jalan Merbau – Jalan Pinang – Jalan Ampang.

“Kenderaan yang datang dari arah Lembah Jaya menghala ke Kuala Lumpur akan dilencongkan di Jalan Wawasan – Jalan Merdeka – Jalan Ampang,” katanya.

ACP Mohd Azam berkata, bagi laluan berhampiran dewan Majlis Perbandaran Ampang Jaya (MPAJ) di Jalan Pandan Ilmu, kenderaan dari Jalan Pandan Utama menghala ke Jalan Bunga Raya akan dilencongkan di Jalan Pandan Aman – Jalan Mawar – Jalan Bunga Raya.

“Jalan dari Jalan Bunga Raya menghala ke Jalan Pandan Utama akan ditutup sepenuhnya, justeru mereka yang berhasrat menghala ke Jalan Pandan Utama boleh menggunakan laluan Jalan Bunga Mawar – Jalan Pandan Aman – Jalan Pandan Ilmu,” katanya.

Penutupan jalan dan lencongan lalu lintas itu perlu bagi memastikan kelancaran proses penamaan calon dan keselamatan semua yang terlibat, katanya.

“Mereka yang mempunyai pertanyaan boleh menghubungi talian hotline Trafik Ibu Pejabat Polis Daerah Ampang Jaya di talian 03-92740112,” katanya.


iGuru syor Sejarah Palestin diperkenal di sekolah, IPTA

BANGI, 3 Rabiulakhir 1445H, Rabu – Kementerian Pendidikan (KPM) wajar memperkenalkan subjek Sejarah Palestin di setiap peringkat pendidikan.

Saranan disuarakan Presiden Ikatan Guru-Guru Muslim Malaysia (iGuru), Ustaz Mohd Azizee Hasan bagi menghidupkan kisah perjuangan Palestin supaya difahami dan dihayati oleh generasi pelajar pada masa kini.

Beliau mengesyorkan Sejarah Palestin diajar di peringkat sekolah rendah dan menengah hingga ke Institusi Pengajian Tinggi Awam (IPTA) melalui pendekatan ko-akademik dan kokurikukum.

Ustaz Azizee juga menyaran supaya mewujudkan modul-modul mengenai sejarah kepahlawanan dan keperwiraan pejuang-pejuang Palestin.

Ini bagi menyemai semangat patriotik mempertahankan sejarah bangsa yang berdaulat melalui aktiviti ko-kurikulum badan beruniform, katanya.

“Memasukkan kisah sejarah umat Islam Palestin berdepan rejim apartheid Zionis Israel dalam subjek sivik dan kewarganegaraan atau Pendidikan Islam berkaitan hak asasi manusia menurut Islam dan Perlembagaan negara.

“Ia supaya untuk diambil pengajaran dalam kerangka membina keharmonian kaum di Malaysia,” katanya.

Pada masa sama, beliau Azizee mengesyorkan KPM mengadakan kerjasama dengan pertubuhan bukan kerajaan (NGO) yang memperjuangkan isu Palestin.

Menurutnya, langkah itu wajar demi memberikan kesedaran kepada generasi pelajar sejak di peringkat sekolah lagi.


Bertegas! Jangan tunduk desakan MCA bina lebih banyak sekolah Cina

Oleh Siti Hafidah Abd Ghaffar

BANGI, 29 Jamadilakhir 1442H, Khamis – Lebih baik kerajaan membangunkan sekolah beridentitikan kebangsaan daripada membina sekolah vernakular.

Demikian reaksi sinis, Presiden Ikatan Guru-Guru Muslim Malaysia (iGuru), Ustaz Mohd Azizee Hasan mengulas gesaan Setiausaha MCA Bahagian Rasah, Ng Kian Nam supaya kerajaan menubuhkan lebih banyak sekolah Cina.

Desakan itu disuarakan selepas Timbalan Menteri Pendidikan, Datuk Dr Mah Hang Soon memberi peruntukan bagi penyelenggaraan dan pembaikan 16 Sekolah Menengah Cina.

Sambil berterima kasih di atas peruntukan itu, Ng menggesa kerajaan untuk bersetuju membina lebih banyak sekolah Cina di kawasan perumahan baharu.

Beliau juga dilaporkan mendesak kerajaan untuk memenuhi komitmennya menyusun semula atau menubuhkan lebih banyak sekolah Cina, sambil berkata, mereka juga harus menjaga status sekolah-sekolah ini termasuk menghormati kedaulatan dewan pengarah, mempromosikan budaya Cina, dan menyediakan lebih ramai guru.

Mengulas lanjut, Ustaz Azizee menyifatkan adalah tidak wajar tuntutan sedemikian diturutkan.

Ini kerana katanya, masih terdapat lagi sekolah-sekolah daif dan sekolah bandar yang memerlukan bantuan dari sudut fasiliti.

“Bahkan kerajaan boleh menggunakan peruntukan yang besar untuk membekalkan air dan elektrik kepada sekolah daif demi pendidikan anak-anak luar bandar.

“Apakah agenda sebenar MCA memohon peruntukan tersebut, ini akan melebarkan jurang memupuk intergrasi nasional,” katanya ketika dihubungi Ismaweb.net, hari ini.

Pada masa sama, beliau menggesa kerajaan memberi keutamaan kepada pendidikan pelajar tatkala ini.

“Kerajaan harus fokus membantu keluarga dan murid-murid mendapatkan kemudahan pembelajaran yang baik seperti pembelian alat peranti, laptop dan sebagainya,” katanya.


Kuantan kini bandar raya

KUANTAN, 9 Rejab 1442H, Ahad – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini mengisytiharkan Kuantan sebagai sebuah bandar raya dan membuka Kompleks Majlis Bandaraya Kuantan di Tanah Putih, di sini.

Majlis dimulakan dengan Menteri Perumahan dan Kerajaan Tempatan, Datuk Zuraida Kamaruddin menyampaikan sepucuk surat yang mengisytiharkan Kuantan sebagai bandar raya kepada Menteri Besar Pahang, Datuk Seri Wan Rosdy Wan Ismail sebelum diserahkan kepada baginda.

Al-Sultan Abdullah kemudian mengisytiharkan Kuantan sebagai bandar raya dan upacara itu diikuti dengan menyerahkan surat pelantikan kepada Presiden Majlis Bandaraya Kuantan (MPK), Datuk Hamdan Hussin sebagai Datuk Bandar Kuantan yang pertama.

Hamdan menyatakan penerimaannya terhadap kedudukan itu dan menyatakan janji setia.

Al-Sultan Abdullah kemudian menandatangani plak untuk secara rasmi mengisytiharkan Kuantan sebagai bandar raya dan membuka Kompleks Majlis Bandaraya Kuantan.

Baginda dan Raja Permaisuri Agong Tunku Hajah Azizah Aminah Maimunah Iskandariah kemudian menanam pokok Meranti di perkarangan kompleks itu.

Pemangku Raja Pahang, Tengku Hassanal Ibrahim Alam Shah Al-Sultan Abdullah hadir di majlis itu bersama Perdana Menteri, Tan Sri Muhyiddin Yassin dan isteri Puan Sri Noorainee Abdul Rahman.

Upacara pengisytiharan Kuantan sebagai sebuah bandaraya mengikuti persetujuan yang diberikan oleh kerajaan Persekutuan melalui mesyuarat Kabinet pada 8 Mei 2019.

Malam ini, Agong dijadualkan merasmikan Menara Kuantan 188, menara kedua tertinggi di negara ini, dan Jambatan Putra, menghubungkan Bandar Putra di Tanjung Lumpur dan pusat bandar Kuantan.


UAE buka kedutaan di Tel Aviv?

ABU DHABI, 12 Jamadilakhir 1442H, Isnin – Kabinet Emiriah Arab Bersatu (UAE) pada Ahad meluluskan penubuhan kedutaan di Tel Aviv, menurut laporan media.

Bagaimanapun, tiada perincian lanjut mengenai pembukaan kedutaan itu dilaporkan oleh media UAE.

Sebelum ini, UAE dan Israel bersepakat untuk menormalkan hubungan pada Ogos lalu – kesepakatan yang dibuat berikutan takut terhadap Iran.

Sejak itu, Bahrain, Sudan dan Maghribi bersepakat untuk menjalin hubungan dengan Israel dalam perjanjian yang dibincangkan pada 2020 ketika pentadbiran bekas Presiden Donald Trump.

Perjanjian itu mencetuskan kemarahan masyarakat dunia yang bersolidariti demi kebebasan Palestin yang dijajah.

Rejim pengganas Israel menganggap Baitulmaqdis sebagai ibu negaranya, meskipun ia ditolak oleh sebahagian besar masyarakat antarabangsa.

Rakyat Palestin berjuang untuk memastikan Timur Baitulmaqdis sebagai ibu negaranya. – Agensi


COVID-19:  62,142 kes positif, 3,089 kematian di Indonesia

JAKARTA, 12 Zulkaedah 1441H, Sabtu – Kes positif COVID-19 di Indonesia terus meningkat kepada 62,142 kes, setelah terdapat 1,447 lagi kes baharu direkodkan dalam tempoh 24 jam.

Jurucakap Pemerintah Indonesia berkenaan COVID-19, Achmad Yurianto berkata, bagi tempoh 12 tengah hari semalam sehingga 12 tengah hari ini, sebanyak 53 lagi kematian berlaku, menjadikan jumlah keseluruhan yang maut akibat virus itu kini 3,089 orang.

“Jumlah kes positif kini 62,142 kes, sebanyak 14,205 pesakit masih dalam pemantauan COVID-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian keseluruhan tertinggi iaitu 996 kes, diikuti Jakarta (643 kes), Kalimantan Selatan (198) dan selebihnya di wilayah-wilayah lain di Indonesia. -Bernama


Bahasa Melayu mungkin tak lagi dibanggakan jika kurang diguna

Oleh Athirah Huda Zalhe

BANGI, 1 Jamadilawal 1443H, Isnin – Bahasa Melayu mungkin tidak lagi menjadi bahasa kebanggaan bangsa jika penggunaannya semakin dikurangkan sama ada aspek pertuturan, ilmiah atau nama tempat.

Lebih malang lagi sekiranya sebahagian orang Melayu di negara ini tidak memahami apa yang telah dicapai oleh bahasa Melayu sehingga menjadikannya kembali semula ke belakang.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, kesan itu juga akan menyebabkan fungsi dan peranan Dewan Bahasa dan Pustaka (DBP) serta fakulti-fakulti bahasa Melayu di universiti semakin mengecil.

“Kerana tidak faham itulah akhirnya kita melihat bahasa Inggeris terus mendapat tempat dalam hati sebahagian orang Melayu, sama ada dalam pertuturan harian, nama-nama tempat, istilah-istilah ilmiah dan sebagainya.

“Sedangkan perjuangan memartabatkan bahasa Melayu adalah lambang jati diri seseorang,” katanya kepada Ismaweb.net, hari ini.

Beliau berkata, bahasa Melayu sudah melalui proses yang panjang sehingga mampu mengungkap dan memberi penerangan kepada istilah teknologi moden.

“Tetapi, pendekatan yang dilakukan oleh sebahagian orang Melayu menjadikan bahasa Melayu ini kembali semula ke belakang.

“Bila bahasa Melayu tidak lagi digunakan sebagai nama tempat, dalam pertuturan harian secara sempurna dan dalam perbahasan ilmiah, maknanya orang Melayu sudah tidak lagi berbangga dengan bahasa Melayu,” katanya.

Atas sebab itu, Ustaz Muhammad Fauzi menggesa kerajaan bersikap tegas dalam isu kedaulatan bahasa Melayu, khususnya terhadap polisi penggunaan nama tempat yang masih dalam bahasa asing.

Katanya, polisi dan pelaksanaan yang lebih ketat sepatutnya dilakukan terhadap tempat-tempat yang memberikan imej negara di mata luar.

“Kita sepatutnya mempromosikan Pusat Dagangan Dunia Putra (PDDP) berbanding Putra World Trade Center (PWTC) sebagai contoh.

“Tetapi kelonggaran itu yang berlaku sejak sekian lama, akhirnya membawa kepada lebih banyak nama tempat dan bangunan yang menggunakan bahasa asing,” katanya.

Terdahulu, Prof Dr Ridhuan Tee meluahkan rasa kesal

kerana Malaysia – negara yang berasal-usulkan Melayu, tidak ada identiti dan jati diri yang kelihatan, bahkan hidup bernegara juga tidak didaulatkan.

Walhal katanya, bermula daripada pemimpin tertinggi daripada monarki, Perdana Menteri dan Kabinet, Ketua GLC, Ketua Setiausaha Negara, KSU setiap Kementerian, Ketua Universiti Awam, DBP, PBT (Dewan Bandaraya, Majlis Perbandaran, Majlis Daerah) dan banyak lagi, boleh dikatakan semua terdiri daripada orang Melayu.

“Teramat malang lagi, boleh dikatakan semua pejabat GLC, mesyuaratnya menggunakan bahasa Inggeris, bermula daripada papan tanda, sehingga semua arahan dan tanda-tanda dalam bangunan dan pejabat.

“…Kenapa nama-nama bahasa Melayu langsung tidak didaulatkan. Jika kita semua benar-benar sayangkan negara ini, kenapa tidak cadangkan nama-nama yang mempunyai jati diri,” katanya.


Imran Khan enggan tangguh perhimpunan besar-besaran seluruh negara

ISLAMABAD, 21 Rabiulawal 1444H, Selasa – Bekas Perdana Menteri Pakistan, Imran Khan tidak akan menangguhkan perhimpunan besar-besaran, sebaliknya menggesa pilihan raya diadakan secepat mungkin.

Imran yang diguling April lalu sebelum ini telah mengadakan perhimpunan di seluruh negara, bagi memberi tekanan kepada kerajaan pimpinan Shehbaz Sharif untuk mengumumkan pilihan raya awal.

Bagaimanapun Sharif menegaskan pilihan raya umum hanya akan diadakan tepat pada masanya iaitu hujung 2023.

Ugutan Imran itu dibuat sehari selepas parti pimpinannya PTI memenangi enam daripada lapan kerusi Dewan Undangan Negeri di Punjab yang disifatkan sebagai referendum di atas popularitinya.

“Anda masih mempunyai masa namun jangan musnahkan negara untuk selamatkan diri anda, ini adalah masa sesuai untuk mengumumkan pilihan raya,” katanya.

Julai lalu, prti PTI menyapu bersih pilihan raya kecil DUN Punjab.

Sementara itu, bekas pembantu peribadi Imran, Chaudhry Fawad Hussain menerusi Twitter berkata, hari ini mahkamah terbesar Pakistan – telah memberikan keputusan yang sebenar. – Agensi


Eloklah PRU jika PM terus gagal urus ekonomi

BANGI, 23 Safar 1444H, Isnin – Pilihan Raya Umum Ke-15 (PRU15) adalah jalan terbaik untuk negara mempunyai sebuah kerajaan baharu yang lebih cekap, prihatin dan bebas rasuah

Namun, Pengerusi Perikatan Nasional (PN), Tan Sri Muhyiddin Yassin mengakui beliau belum sampai ke tahap mahu mendesak  Datuk Seri Ismail Sabri Yaakob membubarkan Parlimen dengan segera, sebagaimana dilakukan Barisan Nasional (BN).

Meskipun begitu, beliau terfikir sekiranya Perdana Menteri terus gagal mengurus ekonomi dan negara dengan baik, maka seeloknya pilihan raya diadakan supaya kerajaan baharu dapat dipilih rakyat.

Ini kerana, bekas Perdana Menteri kelapan itu menyifatkan Ismail Sabri tidak memandang semua isu berkaitan kebajikan rakyat dan pemulihan ekonomi negara sebagai suatu yang penting.

“Kejatuhan nilai ringgit, kenaikan kadar inflasi dan keadaan ekonomi pasca pandemik telah memberi kesan buruk ke atas kehidupan rakyat.

“Selaku Pengerusi Majlis Pemulihan Negara, saya telah menyuarakan kebimbangan saya dan mengemukakan beberapa cadangan MPN kepada kerajaan, termasuk melaksanakan semula moratorium untuk Perusahaan Mikro, Kecil dan Sederhana yang terkesan,” katanya.

Beliau turut merujuk laporan kajian Merdeka Centre for Opinion Research pada Disember 2021 yang mendapati 12 peratus rakyat telah mula ikat perut dengan makan hanya sekali atau dua kali sehari, 12 peratus menangguhkan rawatan perubatan dan 31 peratus lewat membayar hutang serta bil kerana tiada wang.

Katanya, satu kajian lain oleh Mindshare juga menunjukkan 61 peratus rakyat Malaysia berada dalam kumpulan berpendapatan terkebawah (B60) selepas pandemik COVID-19 melanda negara, dan 76 peratus daripada kumpulan ini berpendapatan kurang RM3,000 sebulan.

“Banyak lagi perakuan yang dikemukakan oleh MPN untuk mempercepatkan proses pemulihan ekonomi negara termasuk mempercepatkan proses pemulihan dalam sektor pelancongan, memudah cara permohonan pinjaman bagi perniagaan yang memerlukan modal dan menyelesaikan isu tenaga kerja yang meruncing.

“Banyak perniagaan atau perusahaan yang terpaksa menutup atau mengecilkan operasi kerana kekurangan tenaga kerja. Industri menanggung rugi dan pemulihan negara terencat kerana masalah ini,” katanya.

Menurut Muhyiddin, setiap kali mesyuarat MPN, isu kekurangan tenaga kerja sering kali dibangkitkan dan dilaporkan kepada Kabinet, namun setakat ini masih belum ada penyelesaian yang komprehensif.

“Isu kejatuhan nilai ringgit juga tidak dipandang serius. Perdana Menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.

“Malah dikatakan ini bukan masalah besar. Kononnya Malaysia tidak berada dalam krisis. As if everything is okay. Saya tahu tidak semuanya okey diluar sana,” katanya.

Beliau berkata, tahun lalu nilai import bahan makanan sahaja mencecah RM63 bilion, dan jika nilai ringgit terus merudum, harga barang makanan akan menjadi lebih mahal.

“Is this okay? No, it is not okay. Nampaknya, Perdana Menteri tidak memandang semua isu ini sebagai sesuatu yang penting.

“Mungkin kerana itulah hanya 35 peratus rakyat berpuas hati dengan prestasi Perdana Menteri pada masa ini.

“Aspek pengurusan ekonomi negara mencatatkan prestasi terburuk dengan hanya 18 peratus berpuas hati,” katanya.


‘Saya hanya berkata benar’ pemimpin UMNO berjumpa DAP

BANGI, 28 Jamadilawal 1442H, Selasa – Tan Sri Annuar Musa mendakwa, beliau mendapat maklumat yang sahih bahawa beberapa pemimpin UMNO menemui Setiausaha Organisasi DAP, Anthony Loke.

“Saya tidak berhasrat untuk mendedahkan perkara itu.

“Cuma memadai saya menyatakan saya mendapat maklumat yang sahih dan sudah pun diakui orang berkenaan bahawa di luar keputusan parti, ada pimpinan tertinggi yang terlibat dalam pertemuan dengan Anthony Loke dari DAP,” dakwanya dalam wawancara dengan TV Pertiwi, semalam.

Bekas Setiausaha Agung Barisan Nasional (BN) itu mengesahkan pemimpin itu termasuk ahli Majlis Kerja Tertinggi dan pimpinan UMNO.

“Jika ada (kerjasama dengan DAP) sepatutnya dibincangkan sekurang-kurangnya dalam biro politik, jawatankuasa pengurusan atau beritahu saya sebagai setiausaha agung, tetapi itu tidak pernah berlaku.

“…Saya hanya perlu berkata benar. Saya tak kata salah atau tidak salah perbuatan itu, terpulang kepada penilaian.

“Saya hanya menyatakan peristiwa yang berlaku dan sebagai setiausaha agung parti yang menjalankan keputusan dibuat parti, perkara-perkara tersebut (kerjasama dengan DAP) tidak pernah diputuskan oleh parti,” katanya.

Terdahulu, Annuar mendakwa mendapat maklumat sahih mengenai usaha rundingan yang didakwa melibatkan UMNO, DAP dan Presiden PKR, Datuk Seri Anwar Ibrahim.

Beliau menerima laporan wujud gerakan dari UMNO untuk bekerjasama dengan DAP termasuk membentuk kerajaan baharu.

Rundingan itu melibatkan beberapa pimpinan tertinggi UMNO yang tidak dimaklumkan kepada parti.

Selain itu, wujud surat sokongan yang ditandatangani oleh pemimpin tertinggi UMNO kepada Anwar.

Antara isi kandungan surat sokongan yang dihantar kepada Yang di-Pertuan Agong itu adalah untuk menjatuhkan kerajaan Perikatan Nasional (PN).

Semakan dengan beberapa pihak mendapati surat tersebut adalah tulen.


Tiga terbunuh ledakan ‘bom trak’ di sebuah jambatan di Crimea

CRIMEA, 12 Rabiulawal 1444H, Ahad – Seramai tiga orang terbunuh dalam kejadian ‘bom trak’ di sebuah jambatan strategik di sini, semalam, kata penyiasat Russia.

Jawatankuasa Penyiasatan Russia menambah, pemandu trak merupakan penduduk di Krasnodar Krai, wilayah milik Moscow.

Letupan berlaku awal Sabtu di Jambatan Kerch sehingga menyebabkan penggantungan perkhidmatan trafik, bas dan kereta api.

Jambatan Kerch merupakan sebuah jambatan selari yang menyediakan perkhidmatan jalan raya dan kereta api adalah laluan utama Russia.

Pihak berkuasa Russia berkata, kebakaran akibat daripada letupan sudah berjaya dipadamkan.

Perkhidmatan kereta api ke Crimea dijangka pulih seperti sedia kala dalam masa terdekat, menurut Kementerian Pengangkutan.

Jawatankuasa Anti-Pengganas Russia sebelum ini memaklumkan jambatan tersebut rosak teruk susulan daripada letupan berkenaan.

Meskipun Ukraine tidak didakwa melakukan tindakan tersebut, namun berdasarkan beberapa kenyataan pegawai rasmi negara itu menunjuk kepada kemungkinan. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Polis nafi stadium tertutup Shah Alam tampung pesakit COVID-19

KUALA LUMPUR, 11 Jamadilawal 1442H, Sabtu – Polis menafikan sekumpulan individu ditempatkan di sebuah stadium tertutup di Shah Alam ekoran berlaku kesesakan di Hospital Sungai Buloh yang tidak dapat menampung jumlah pesakit COVID-19 seperti tular di media sosial.

Pemangku Ketua Polis Selangor Datuk Arjunaidi Mohamed mengesahkan berita yang disebarkan melalui video klip itu adalah berita palsu.

“Masyarakat diminta bertenang dan tidak mudah terpengaruh dengan sebarang bentuk berita palsu yang disebarkan oleh pihak yang tidak bertanggungjawab,” katanya dalam satu kenyataan di sini.

Arjunaidi juga menasihatkan orang ramai agar tidak membuat sebarang perkongsian atau menyebarkan sebarang berita yang diperoleh daripada sumber yang tidak sahih.

Tegasnya perbuatan tersebut boleh mencetuskan suasana panik, tidak harmoni dan menggugat ketenteraman awam sambil meminta orang ramai mendapatkan pengesahan daripada pihak berkuasa terlebih dahulu tentang kesahihan sesuatu isu atau berita. – Bernama


ADUN Tronoh dihukum penjara 13 tahun, dua sebatan

IPOH, 27 Zulhijjah 1443H, Rabu – Ahli Dewan Undangan Negeri (ADUN) Tronoh, Paul Yong Choo Kiong dihukum penjara 13 tahun dan dua sebatan oleh Mahkamah Tinggi di sini hari ini selepas didapati bersalah atas pertuduhan merogol pembantu rumahnya pada 2019.

Hakim Mahkamah Tinggi Ipoh Datuk Abdul Wahab Mohamed menjatuhkan hukuman itu ke atas Yong selepas mendapati pihak pembelaan gagal menimbulkan keraguan munasabah di akhir kes pembelaan.

Bagaimanapun mahkamah membenarkan permohonan penangguhan pelaksanaan hukuman itu sementara rayuan difailkan di Mahkamah Rayuan.

Mahkamah kemudian membenarkan Yong diikat jamin RM30,000 dengan seorang penjamin selain dokumen perjalanan diserahkan kepada mahkamah.

Sebelum menjatuhkan hukuman, Abdul Wahab berkata hukuman berat perlu dikenakan bagi memberi teladan kepada Yong dan masyarakat.

Beliau berkata, ia supaya benar-benar memberi pengajaran dan amaran kepada mereka yang bertindak untuk melakukan kesalahan itu.

“Sebagai majikan sepatutnya bagi perlindungan kepada warga asing tetapi bertindak semata-mata nafsu serakah,” katanya.

Pada 31 Mac 2022, pasukan pembelaan diketuai peguam Datuk Rajpal Singh bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara kepada pembantu rumah itu.

Yong didakwa merogol pembantu rumah warga Indonesia berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd Radzi dan Mohd Fitri Sadarudin.

Sementara itu, Setiausaha di Kedutaan Besar Republik Indonesia di Kuala Lumpur, Junjungan Sigalingging ketika ditemui di luar mahkamah berkata pihaknya berpuas hati dengan keputusan mahkamah yang menunjukkan sistem perundangan negara ini yang adil. – Bernama


Aktivis Lubnan bekerjasama dengan Israel dibenar ikat jamin

BEIRUT, 3 Syaaban 1442H, Rabu – Seorang aktivis media sosial Lubnan yang dijatuhi hukuman penjara tiga tahun kerana bekerjasama dengan negara haram Israel, dibenar diikat jamin pada Selasa.

Aktivis berkenaan, Kinda Al-Khatib berusia 20-an ditangkap pada Jun dan dipenjara pada Disember tahun lalu, dipercayai bekerjasama dengan Israel bagi memasuki wilayah Palestin.

Perkara berkenaan disahkan oleh peguamnya, Jocelyne Al-Rai kepada Arab News.

Jocelyne berkata, Kinda mengaku tidak bersalah atas pertuduhan itu selain berharap supaya mahkamah membatalkan dakwaan dan membebaskan anak guamnya daripada semua tuduhan.

“Tarikh sebutan semula kes adalah pada 8 April ini di mahkamah tentera.

“Kami mempunyai dokumen yang membuktikan anak guam saya tidak bersalah,” kata Jocelyne.

Jocelyne berkata, pihaknya akan berusaha membebaskan anak guamnya di hadapan Ketua Hakim, Tani Lattouff melalui hujah-hujah pembelaannya.

Sementara itu, menurut sumber, mahkamah rayuan tentera pada Selasa memutuskan untuk untuk membebaskan Kinda dengan ikat jamin sebanyak 3 juta pound Lubnan bersamaan AS$1,990.

Secara amnya, Lubnan masih berperang dengan Israel dan melarang warganya pergi ke negara penjajah itu. – Agensi


Pecat saya sekali lagi, sindir Annuar

PUTRAJAYA, 22 Jamadilawal 1442H, Rabu – Tan Sri Annuar Musa meminta Presiden UMNO, Datuk Seri Dr Ahmad Zahid Hamidi memecat dirinya sekali lagi.

Bekas Setiausaha Agong UMNO itu menyifatkan, keputusan pemecatannya pada Selasa adalah tidak sah.

“Walaupun Presiden UMNO itu adalah Pengerusi BN, sepatutnya ia perlu mengambil kira pandangan parti-parti komponen lain bukannya pada peringkat Majlis Tertinggi UMNO.

“Jadi saya cadangkan, pecat saya sekali lagi pada mesyuarat BN,” katanya sinis seperti dilapor Sinar Harian.

Pada masa sama, Annuar yang juga Ahli Parlimen Ketereh berkata, beliau masih belum mendapat surat rasmi pemecatan berkenaan sehingga kini.

“Saya tidak terima lagi, namun Setiausaha Agong BN yang baharu dilantik, Datuk Ahmad Maslan ada ‘text’ kepada saya. Dia jelaskan dia tak minta jawatan itu,” katanya.

Annuar berkata, sepatutnya Ahmad tidak perlu berbuat demikian.

“Tidak perlu pun jelaskan kepada saya. Saya orang lama, saya tahu…,” katanya.

Bagaimanapun, katanya, beliau berlapang dada menerima pemecatan itu.

“Saya reda dengan pemecatan ini dan akan terus berjuang serta istiqamah atas wadah UMNO,” katanya.

Terdahulu, Ahmad Zahid mengumumkan Ahmad sebagai Setiausaha Agong BN yang baharu menggantikan Annuar berkuat kuasa serta-merta.

Keputusan itu diumumkan di dalam ucapan semasa perjumpaan khas dengan Ketua-Ketua UMNO Bahagian seluruh negara di Pusat Dagangan Dunia Putra (PWTC).


Yang di-Pertuan Agong perlu ikut nasihat Jemaah Menteri

Kenyataan Media

KEBELAKANGAN ini terdapat pelbagai pihak telah memberikan pandangan mengenai kuasa Seri Paduka Baginda Yang di-Pertuan Agong (“Yang di- Pertuan Agong”) untuk memanggil Parlimen bersidang dan kewajipan Yang di-Pertuan Agong bertindak atas nasihat Jemaah Menteri seperti mana yang diperuntukkan di bawah Perlembagaan Persekutuan.

Kenyataan ini bertujuan memperjelaskan kedudukan perkara ini dari segi undang-undang.

2. Perkara 40(1) dan (1A) Perlembagaan Persekutuan memperuntukkan antara lain, pada menjalankan fungsinya di bawah Perlembagaan Persekutuan atau undang-undang Persekutuan, Yang di-Pertuan Agong hendaklah menerima serta bertindak mengikut nasihat Jemaah Menteri atau nasihat seorang Menteri yang bertindak di bawah kuasa am Jemaah Menteri kecuali sebagaimana yang diperuntukkan selainnya oleh Perlembagaan.

3. Kedudukan Yang di-Pertuan Agong sebagai Raja Berperlembagaan yang perlu bertindak mengikut nasihat Jemaah Menteri adalah berasaskan kepada Perkara 39 dan 40 Perlembagaan Persekutuan yang memperuntukkan bahawa kuasa eksekutif Persekutuan adalah terletak hak pada Yang di-Pertuan Agong dan bolehlah dijalankan oleh Baginda atau oleh Jemaah Menteri atau oleh mana-mana Menteri yang diberi kuasa oleh Jemaah Menteri.

Peruntukan tersebut juga hendaklah dibaca bersama dengan Perkara 43 Perlembagaan Persekutuan yang jelas menghendaki Baginda untuk melantik Jemaah Menteri bagi menasihati Baginda dalam penjalanan fungsinya. Perkara ini dijelaskan dalam Laporan Suruhanjaya bagi Perlembagaan Persekutuan Tanah Melayu 1957 (the Report of the Federation of Malaya Constitutional Commission 1957) (“Suruhanjaya Reid”) di perenggan 58 seperti yang berikut:

“58. The Yang di-Pertuan Besar will be the Head of the State (Art. 27), but he must be a constitutional Ruler. He must therefore act on the advice of his Ministers with regard to all
executive action…”.

4. Kedudukan Yang di-Pertuan Agong yang merupakan Raja Berperlembagaan seperti yang dihasratkan oleh penggubal Perlembagaan negara ini telah diiktiraf secara konsisten dalam penghakiman mahkamah seperti penghakiman Privy Council dalam kes-kes Teh Cheng Poh v. PP [1979] 1 MLJ 50 dan kes Stephen Kalong Ningkan v. Government of Malaysia [1968] 2 MLJ 238; Mahkamah Persekutuan dalam kes-kes Abdul Ghani bin Ali @Ahmad & Ors v. PP [2001] 3 MLJ 561; Merdeka University Berhad v. Government of Malaysia [1982] 2 MLJ 243; Balakrishnan v. Ketua Pengarah Perkhidmatan Awam Malaysia dan Kerajaan Malaysia [1981] 2MLJ 259 dan Karam Singh v. Menteri Hal Ehwal Dalam Negeri Malaysia [1969] 2 MLJ 129 dan Mahkamah Tinggi dalam kes N Madhavan Nair v.Government Of Malaysia [1975] 2 MLJ 286.

5. Kedudukan Yang di-Pertuan Agong sebagaimana tersebut di atas juga tidak berubah walaupun Proklamasi Darurat telah diisytiharkan. Petikan lain-lain kuasa di bawah Perlembagaan, “is conferred nominally upon the Yang di-Pertuan Agong by virtue of his office as the Supreme Head of the Federation….his functions are those of a constitutional monarch… he does not exercise his functions under the Constitution on his own initiatives but is required by Article 40(1) to act in accordance with the advice of the Cabinet”.

Oleh itu, sekiranya Perlembagaan Persekutuan atau undang-undang Persekutuan memperuntukkan sesuatu keadaan bahawa apabila difikirkan perlu oleh Yang di-Pertuan Agong atau apabila Yang di-Pertuan Agong perlu berpuas hati, “the reference to his opinion or satisfaction is in reality a reference to the collective opinion or satisfaction of the members of the Cabinet…… to give advice upon the matter in question”.

6. Dalam kes Teh Cheng Poh v. PP [1979] 1 MLJ 50 semasa menimbangkan Perkara 150(2) Perlembagaan Persekutuan iaitu Yang Di-Pertuan Agong mempunyai kuasa perundangan untuk memasyhurkan ordinan sekiranya Yang di-Pertuan Agong berpuas hati bahawa adanya hal keadaan tertentu yang menyebabkan perlu baginya mengambil tindakan serta-merta, Privy Council telah menyatakan bahawa kuasa ini, seperti juga lain-lain kuasa di bawah Perlembagaan, “is conferred nominally upon the Yang di-Pertuan Agong by virtue of his office as the Supreme Head of the Federation….his functions are those of a constitutional monarch… he does not exercise his functions under the Constitution on his own initiatives but is required by Article 40(1) to act in accordance with the advice of the Cabinet”.

7. Malahan, semasa pembentangan untuk meminda Perkara 40 Perlembagaan Persekutuan di Parlimen bagi memasukkan Fasal (1A) pada tahun 1994, tujuan peruntukan tersebut dimasukkan telah diperjelaskan sebagai memperkukuhkan dan memperjelaskan prinsip-prinsip Raja Berperlembagaan, mengukuhkan prinsip demokrasi berparlimen dan kedaulatan undang-undang. Dalam kes Abdul Ghani Ali v Pendakwa Raya [2001] 3 MLJ 561, Mahkamah Persekutuan memutuskan bahawa “...It is my considered view, based on the constitutional provisions and the authorities cited, that the Yang di-Pertuan Agong, in acting under cl (1) of art 150 of the Constitution in the position of a constitutional monarch, must act on the advice of the Cabinet as provided in art 40 of the Constitution…”. dan “…there can be no doubt that the Privy Council’s ‘opinion’ in the case of The Cheng Poh v PP ‘settles the point firmly that the Yang di-Pertuan Agong does not have a personal discretion under art 150(1) of the Constitution but has at all times to act on Cabinet advice.”.

8. Berdasarkan Perkara 55(1) Perlembagaan Persekutuan, kuasa untuk memanggil Parlimen bersidang diperuntukkan kepada Yang di-Pertuan Agong.

Walau bagaimanapun, peruntukan untuk memanggil Parlimen bersidang tidak mempunyai kesan di bawah perenggan 14(1)(a) Ordinan Darurat selama tempoh darurat berkuat kuasa. Perenggan 14(1)(b) Ordinan Darurat pula memperuntukkan kuasa kepada Yang di-Pertuan Agong untuk memanggil Parlimen pada tarikh “sebagaimana yang difikirkan sesuai oleh Yang di-Pertuan Agong”. Sehubungan dengan itu, selaras dengan kedudukan Yang di-Pertuan Agong sebagai Raja Berperlembagaan,penjalanan kuasa Yang di-Pertuan Agong untuk memanggil Parlimen bersidang hendaklah dijalankan mengikut nasihat Jemaah Menteri atau nasihat seorang Menteri yang bertindak di bawah kuasa am Jemaah Menteri, dan Baginda hendaklah menerima dan bertindak mengikut nasihat itu, menurut Perkara 40(1) dan (1A) Perlembagaan Persekutuan.

9. Subseksyen 14(1) Ordinan Darurat tersebut perlu dibaca bersama- sama dengan peruntukan-peruntukan lain dalam Ordinan Darurat tersebut seperti seksyen 17 dan 18.

Seksyen 17 memperuntukkan bahawa bagi tempoh darurat berkuat kuasa, kuasa yang diberikan di bawah Ordinan Darurat tersebut adalah tambahan kepada, dan bukanlah sebagai menggantikan, kuasa yang diberikan oleh atau di bawah mana-mana undang-undang bertulis lain yang sedang berkuat kuasa.

Seksyen 18 pula memperuntukkan sekiranya terdapat apa-apa percanggahan atau ketidakselarasan antara peruntukan Ordinan Darurat tersebut dengan mana-mana undang-undang bertulis yang lain, peruntukan Ordinan Darurat tersebut hendaklah mengatasi dan peruntukan undang-undang bertulis lain yang bercanggah atau tidak selaras itu hendaklah disifatkan digantikan setakat percanggahan atau ketidakselarasan itu.

10. Berdasarkan seksyen 17 dan 18 tersebut, perenggan 14(1)(b) ataupun mana-mana peruntukan dalam Ordinan Darurat tersebut tidak mengecualikan peruntukan prinsip Raja Berperlembagaan yang termaktub dalam Perlembagaan Persekutuan khususnya Perkara 40(1) dan (1A) Perlembagaan Persekutuan.

11. Berkait dengan kuasa Jemaah Menteri dalam menasihati Yang di-Pertuan Agong untuk memanggil Parlimen bersidang, Peraturan Mesyuarat 11(2) Peraturan-Peraturan Majlis Mesyuarat Dewan Rakyat dan Peraturan Mesyuarat 10(2) Peraturan-Peraturan Majlis Mesyuarat Dewan Negara memperuntukkan bahawa Ketua atau Timbalan Ketua Majlis iaitu (Perdana Menteri atau Timbalan Perdana Menteri) hendaklah menetapkan, sekurang-kurangnya 28 hari sebelum permulaan tiap-tiap Penggal, tarikh-tarikh Majlis akan bermesyuarat dalam sesuatu Penggal dan Ketua atau Timbalan Ketua Majlis boleh mengubah tarikh yang ditetapkan.

Oleh itu, selaras dengankuasa Yang di-Pertuan Agong untuk memanggil Parlimen bersidang yang dijalankan mengikut nasihat Jemaah Menteri, tarikh-tarikh mesyuarat Dewan Rakyat dan Dewan Negara juga ditentukan oleh Jemaah Menteri.

Peguam Negara
Malaysia


Demi penduduk Kapar, saya akan perjuangkan isu banjir

ISU alam sekitar seperti banjir dan pembalakan adalah isu besar dan amat penting untuk kita lakukan sesuatu.

Contohnya seperti di kawasan Meru ini. Masalah sistem perparitan dan pembinaan di atas bukit adalah antara punca yang mengakibatkan banjir kilat.

Tiada lagi tanah dan pokok yang mencukupi dan mampu menyerap air jika berlakunya musim hujan seperti beberapa hari ini.

Akhirnya apa yang terjadi? Penduduk di sekitar Meru menjadi mangsa.

Jika diberikan kepercayaan, saya akan perjuangkan isu ini. Saya anak Kapar dan saya sendiri faham apa yang orang Parlimen Kapar lalui.

Undilah pemimpin yang berwibawa.

Undilah PEJUANG Untuk BERJASA

Ustaz Pathan Hussin
Calon Pejuang Parlimen Kapar


Pusat Mediasi COVID-19 bantu rakyat, permudah proses pertikaian

AKTA Langkah-langkah Sementara Bagi Mengurangkan Kesan Penyakit Koronavirus 2019 (COVID-19) 2020 antara lain menzahirkan inisiatif Kerajaan membantu golongan sasaran yang menghadapi masalah akibat pandemik COVID-19 ini. Melalui Akta tersebut ditubuhkan Pusat Mediasi COVID-19 di mana untuk pertikaian tertentu ia boleh dikendalikan oleh Pusat Mediasi Covid19 tersebut tanpa perlu ke mahkamah.

Pertikaian yang dimaksudkan adalah pertikaian yang melibatkan jumlah tidak melebihi RM500,000 yang berkaitan dengan sembilan kategori iaitu:_

1. Kontrak pembinaan dan apa-apa kontrak lain berhubung dengan pembekal bahan, kelengkapan atau pekerja pembinaan
2. Bon pelaksanaan atau seumpamanya yang diberikan merujuk suatu kontrak pembinaan atau perbekalan
3. Kontrak acara bagi penyediaan mana-mana tempat, penginapan, kemudahan, pengangkutan, hiburab, catering atau batang atau perkhidmatan lain
4. Kontrak oleh pengusaha pelancongan di bawah Akta Industri Pelancongan 1992 dan kontrak bagi penggalakan pelancongan di Malaysia
5. Kontrak perkhidmatan professional
6. Pajakan atau sewaan harta tak alih bukan kediaman
7. Kontrak yang berhubung ziarah keagamaan
8. Perjanjian sewa beli
9. Kontak jualan kredit

Dalam pengumuman penubuhan Pusat Mediasi COVID-19 ini Menteri di Jabatan Perdana Menteri (Undang-Undang dan Parlimen) Datuk Sri Takiyuddin Hassan menyatakan pemohon dibawah kategori B40, M40 serta PKS Mikro dan Kecil layak menerima subsidi kos menampung khidmat pengantaraan ini.

Langkah kerajaan ini sangat-sangat dialukan kerana pihak yang terkesan akibat pandemik COVID-19 ini khususnya bagi golongan B40 dan M40 tidak berkemampuan untuk melantik peguam bagi menuntut hak mereka. Selain dari penyelesaian yang cepat, proses mediasi atau pengantaraan ini boleh mencapai keputusan yang menang-menang bagi kedua belah pihak, tidak formal dan lebih mudah. Hal ini adalah disebabkan kesemua pihak terkesan daripada pandemik COVID-19 ini sama ada pengusaha ataupun orang perseorangan.

Ia juga sejajar dengan adab kita di Nusantara yang mementingkan perbincangan dan persetujuan dicapai. Perkara yang sama tidak akan dapat direalisasikan jika suatu tuntutan itu dibawa ke mahkamah kerana pasti keputusan di mahkamah kelak ada yang menang dan ada yang kalah.

Mediasi ataupun pengantaraan ialah suatu kaedah penyelesaian pertikaian yang semakin popular di negara-negara maju. Dalam Islam juga mediasi  merupakan alternatif yang telah dianjurkan oleh syariat bagi menyelesaikan perselisihan sesama insan, perbezaan ketara antara proses penghakiman di mahkamah dan juga mediasi ini adalah daripada segi kerelaan orang yang bertelingkah.

Jika diteliti proses di mahkamah, pertelingkahan akan diputus oleh hakim yang mana kebiasaannya akan ada sebelah pihak yang tidak berpuas hati andai penghukuman itu tidak menyebelahinya, manakala dalam proses mediasi kedua-dua pihak yang bertelagah akan bersama-sama mencari jalan penyelesaian atas kerelaan dan persetujuan bersama.

Ia adalah suatu proses perundingan terpimpin, tertutup serta terjaga, informal dan sukarela untuk menyelesaikan pertelingkahan dengan dibantu oleh satu pihak ketiga yang neutral. Mediator tersebut bekerjasama dengan pihak bertelingkah bagi mencari jalan penyelesaian secara damai dan dipersetujui oleh kedua pihak tersebut.

Prosedur Mediasi boleh digunakan dalam pelbagai konteks terutamanya hubungan dan masalah komersil ataupun kekeluargaan. Mediasi bertujuan antara lainnya untuk memberi sokongan terhadap sistem kehakiman yang tersedia ada serta alternatif kepada pihak-pihak yang ingin menyelesaikan pertelingkahan mereka. Mediasi membantu menyelesaikan kes tertangguh seperti kes berkaitan nafkah, harta sepencarian dan hadanah atau perubahan perintah berkaitan ketiga tiga kes tersebut. Malah kos yang rendah dalam melaksanakan mediasi menjadi tarikan untuk penyelesaian pertikaian melalui cara ini.

Berbalik kepada penubuhan Pusat Mediasi COVID-19 ini saya selaku Presiden Persatuan Peguam-Peguam Muslim Malaysia mengucapkan syabas kepada pihak kerajaan atas inisiatif ini khususnya kepada Menteri di Jabatan Perdana Menteri Datuk Sri Takiyuddin Hassan serta Bahagian Hal Ehwal Undang-Undang (BHEUU) Jabatan Perdana Menteri yang merealisasikan inisiatif ini.

Bagi mereka yang berminat untuk mendapat khidmat di Pusat Mediasi COVID-19 dalam sembilan kategori pertikaian yang dinyatakan di atas bolehlah menghubungi Pusat Mediasi COVID-19 tersebut. Pautan sesawang Pusat tersebut adalah di www.pmc19.gov.my dimana semua maklumat mengenai Pusat ini serta perkhimatan yang diberikan dipaparkan di sana. Pusat ini telah menyenaraikan mediator bertauliah yang terlatih bagi mengendalikan proses mediasi ini. Bagi mereka yang layak pihak kerajaan akan menanggung yuran khidmat mediasi yang perlu dibayar kepada mediator tersebut.

Datuk Zainul Rijal Abu Bakar
Presiden Persatuan Peguam-Peguam Muslim Malaysia


Medac agih bantuan pasca banjir kepada usahawan terjejas teruk

SHAH ALAM,  16 Jamadilawal 1443H, Selasa – Kementerian Pembangunan Usahawan dan Koperasi (Medac) akan mengagihkan peruntukan pasca banjir kepada usahawan-usahawan yang terjejas di enam negeri dan satu wilayah persekutuan terlibat dalam bencana iaitu Selangor, Kuala Lumpur, Negeri Sembilan, Pahang, Kelantan, Terengganu dan Melaka.

Menterinya, Tan Sri Noh Omar berkata, agihan bantuan dibuat melalui agensinya di bawah Medac, iaitu Suruhanjaya Koperasi Malaysia (SKM) yang akan memberi sumbangan kepada mana-mana koperasi yang terjejas dan disarankan untuk menghubungi pejabat SKM yang berada di setiap kawasan.

“Keduanya adalah melalui Tekun Nasional yang mana kita akan memberikan bantuan kepada mereka yang terjejas ini mengguna pakai Skim Tekun bagi menyalurkan bantuan kepada penjaja-penjaja.

Ketiga kita akan berikan bantuan kepada golongan peniaga asnaf yang terjejas menggunakan skim bantuan yang berbeza,” katanya ketika meninjau situasi terkini bencana banjir di Taman Sri Muda, Seksyen 25, hari ini.

Berkenaan pertubuhan bukan kerajaan (NGO) yang ingin membantu mangsa banjir di Taman Sri Muda, Noh berkata beliau mengalu-alukannya, malahan rakyat biasa juga digalakkan menghulur bantuan.

“Namun demikian, perlu ada penyelarasan agar bantuan tidak bertindih dan diberi mengikut apa yang dirancang pihak kerajaan, kerana mempunyai bilik gerakan.

“Jika dapat berganding bahu dengan kerajaan adalah amat baik sekali kerana mungkin juga kerajaan tidak cukup peralatan,” katanya.


47.5 peratus dewasa sudah terima dos penggalak

KUALA LUMPUR, 23 Jamadilakhir 1443H, Rabu –  Sebanyak 11,119,363 individu atau 47.5 peratus daripada populasi dewasa di negara ini telah menerima dos penggalak vaksin COVID-19 setakat 11.59 malam tadi.

Menurut data Kementerian Kesihatan (KKM) menerusi laman COVIDNOW, sebanyak 25,702,311 individu atau 97.9 peratus populasi dewasa telah melengkapkan dos vaksin COVID-19, manakala 26,062,066 individu atau 99.1 peratus daripada golongan itu menerima sekurang-kurangnya satu dos vaksin.

Bagi populasi remaja berusia 12 hingga 17 tahun, sejumlah 2,783,457 individu atau 88.4 peratus telah melengkapkan vaksinasi, manakala 2,865,416 individu atau 91.0 peratus daripada kumpulan itu menerima sekurang-kurangnya satu dos vaksin COVID-19.

Statistik harian menunjukkan sebanyak 213,226 dos vaksin telah diberikan semalam melibatkan 2,169 dos pertama, 2,680 dos lengkap dan 208,377 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 62,679,781 dos.

Sementara itu, Ketua Pengarah Kesihatan Tan Sri Dr Noor Hisham Abdullah menerusi hantaran di Facebook rasminya memaklumkan kadar kebolehjangkitan COVID-19 atau Ro/Rt seluruh negara setakat semalam adalah 1.09.

Negeri Sembilan mencatat nilai Rt tertinggi iaitu 1.13, diikuti Johor (1.10), Kedah (1.09), Kuala Lumpur (1.07), Selangor (1.05), manakala Pulau Pinang dan Melaka masing-masing 1.03, Sabah (1.01) dan Kelantan (1.0). – Bernama


‘Tiada istilah gentar, PAS dah biasa kalah PRU’

BANGI, 14 Zulkaedah 1443H, Selasa – PAS Perak menyelar kenyataan Presiden UMNO, Datuk Seri Ahmad Zahid Hamidi yang menuduh parti itu khuatir kehilangan kerusi, sekiranya Pilihan Raya Umum Ke-15 (PRU15) diadakan segera.

Pesuruhjaya PAS Perak, Razman Zakaria secara tegas berpandangan, tiada istilah takut hilang kerusi bagi parti berkenaan kerana parti itu telah banyak kali melalui fasa tewas dalam PRU sebelum ini.

Melihat situasi semasa hari ini, beliau berkata, UMNO yang sepatutnya perlu rasa gentar kehilangan kerusi Parlimen.

“Isu takut hilang kerusi itu tak sepatutnya timbul kerana PAS memang sudah biasa kalah.

“UMNO yang sepatutnya perlu rasa khuatir sebab sekarang ini kerajaan di bawah pentadbiran pemimpin UMNO dan Barisan Nasional (BN), kita ini (PAS) hanya mencukupkan dan melengkapkan,” katanya.

Sebelum ini, Ahmad Zahid menempelak kenyataan Presiden PAS, Tan Sri Abdul Hadi Awang bahawa parti yang bertegas tidak mengadakan PRU15 dalam masa terdekat adalah kumpulan yang kemaruk kuasa.

Razman menegaskan, UMNO yang mempunyai 40 kerusi Parlimen sepatutnya berkuasa untuk membubarkan Parlimen seperti yang pernah dilakukan di Melaka dan Johor sebelum.

Malah, beliau turut mempersoalkan parti itu kerana mahu menyalahkan PAS yang hanya mempunyai 18 kerusi Parlimen.

“Jadi kenapa bila nak bubar Pusat, nak salahkan PAS yang ada 18 kerusi ni, bubarlah kalau berani,” katanya.

Razman menyatakan pendirian bahawa PAS tidak bersetuju mengadakan PRU15 dalam tempoh terdekat bukanlah disebabkan gentar atau tidak bersedia, tetapi demi kepentingan rakyat yang terbeban dengan pelbagai isu ekonomi serta bekalan makanan.

“Pendirian PAS untuk selesaikan dulu masalah rakyat, tergesa-gesa nak adakan PRU itu bukanlah satu keperluan lagi,” katanya.

Sebaliknya, beliau menjelaskan, isu kenaikan harga, bekalan makanan yang terjejas serta krisis eksport dan import negara, itu perkara yang sepatutnya menjadi keutamaan kerajaan.


BERJASA mahu jadi parti utama ganti UMNO

BANGI, 23 Rejab 1442H, Ahad – Barisan Jemaah Islamiah Malaysia (BERJASA) merancang untuk menjadi parti utama dalam persada politik tanah air.

Presidennya, Datuk Dr Badhrulhisham Abdul Aziz berkata, BERJASA bukan sekadar hendak menggantikan UMNO, tetapi matlamat parti adalah untuk menjadikan masa depan negara yang lebih baik, demi kepentingan rakyat dan mengambil kira untung rugi Melayu Islam.

Katanya, rakyat tidak lagi mahu meletakkan harapan kepada sebuah parti yang mana dipenuhi oleh ‘kluster mahkamah’.

“Adakah rakyat nak letakkan harapan mereka dalam kluster mahkamah ini. Dengan bekas presidennya didapati bersalah, bekas timbalan presiden, setiausaha agung, Ahli Majlis Kerja Tertinggi (MKT) yang ada kes mahkamah.

“Rakyat lebih celik dan matang. Jika kita tak sedar perkara ini, kita cuma menipu diri sendiri. Kalau keadaan ini berterusan di mana situasi yang kita punyai pemimpin yang tidak fikir pasal rakyat.

“….hanya semata-mata fikir dia punya kuasa, fikir dia pernah menjadi parti yang besar. Kita nampak tiada kesudahan,” katanya dalam wawancara eksklusif TV Pertiwi.

Mengulas lanjut, beliau berkata, jika UMNO memikirkan tentang rakyat, mereka sepatutnya menjalankan reformasi parti sejak dahulu lagi.

Reformasi itu adalah supaya UMNO dapat dilihat sebagai parti yang boleh rakyat memberi kepercayaan, katanya.

“Ini tidak, dia putuskan pula kerjasama dengan Bersatu. UMNO duduk di dalam satu mimpi bila dah tak kerjasama dengan Bersatu.

“Mereka masih bernostalgia, sedangkan rakyat mahu satu pimpinan baru, bersih dan bebas dari penyalahgunaan kuasa,” katanya.

Justeru, Dr Badhrulhisham atau lebih mesra panggilan Tok Badh berkata, di sini adalah peluang di mana rakyat boleh mencari alternatif baharu – antaranya adalah BERJASA.

“BERJASA tawar kepimpinan kepada rakyat yang kami yakin boleh bawa negara ke masa depan yang lebih penting lagi,” tegasnya.


COVID-19: 50 kes baharu di Singapura

SINGAPURA, 3 Muharram 1442H, Sabtu – Sejumlah 50 kes baru jangkitan COVID-19 telah dilaporkan di Singapura untuk tempoh 24 jam lepas dengan lima merupakan kes import, menjadikan jumlah keseluruhan di republik itu 56,266.

Menurut data ringkas yang dikeluarkan Kementerian Kesihatan Singapura (MOH) hari ini, kesemua kes import itu telah dikenakan Notis Tinggal Di Rumah, sebaik tiba di negara itu.

Berdasarkan siasatan sehingga kini, Kementerian itu menyatakan terdapat dua kes dalam komuniti, kedua-duanya warganegara Singapura.

Dalam data penuh yang dikeluarkan pada lewat Jumaat, republik itu telah mengklasifikasikan 835 daripada kes dilaporkan sebagai kes import, 2,215 sebagai kes komuniti dan 53,155 kes penghuni asrama pekerja asing.

Kementerian itu menyatakan, pada masa ini terdapat kira-kira 14,300 pekerja yang masih menjalani tempoh kuarantin.

Pekerja-pekerja ini akan diuji semula apabila tempoh kuarantin mereka tamat.

“Kami menjangkakan jumlah kes akan terus tinggi dalam hari yang akan datang, sebelum ia berkurangan selepas itu,” katanya.

Sejumlah 53,651 pesakit telah pulih sepenuhnya daripada jangkitan dan telah didiscaj daripada hospital atau fasiliti penjagaan komuniti.

Sementara itu, 72 kes yang disahkan masih ditempatkan di hospital, namun tiada yang ditempatkan di unit rawatan rapi.

Sejumlah 2,466 pesakit yang bergejala ringan dan mereka yang secara klinikalnya sihat, tetapi masih diuji positif COVID-19, masih diasingkan dan dirawat di fasiliti komuniti.

Sehingga kini, 27 maut akibat komplikasi COVID-19 di republik itu.

Tiada kluster baru dikenal pasti semalam. – Bernama


Lagi pengganas Israel rampas tanah Palestin

HEBRON, 23 Rabiulakhir 1442H, Rabu – Sifat tamak haloba rejim pengganas Zionis tiada pengakhiran, terbaharu mereka bukan sahaja merampas kawasan Palestin untuk dijadikan penempatan haram, malah turut dijadikan pos pemeriksaan.

Tindakan biadab rejim Zionis ke atas petani Palestin dapat dilihat apabila dihalang daripada memasuki tanah mereka di daerah al-Thala, Timur Yatta.

Malah, rejim Zionis turut menghalang guru di Susya daripada sampai ke sekolah di Masafer Yatta, di Selatan Tebing Barat.

Rejim Zionis turut mengancam akan menahan guru terbabit.

Sementara itu, Rateb al-Jabour yang aktif dalam jawatankuasa anti-tembok dan penempatan berkata, rejim Zionis telah mendirikan pos pemeriksaan terbang di jalan menuju ke kawasan al-Thala serta menghalang petani masuk ke tanah mereka, yang bakal dirampas.

Beliau berkata, puluhan penduduk di al-Thala mencari sumber pendapatan melalui ternakan, sambil menambah bahawa rejim Zionis terus berusaha merampas kawasan itu bagi memperluas pos haram mereka.

Dalam perkembangan lain, rejim Zionis turut bertindak kejam apabila merobohkan sebuah ladang ternakan biri-biri seorang penduduk di kampung al-Mughayyir, di Timur Laut Ramallah dekat Tebing Barat.

Ketua Kampung al-Mughayyir, Amin Abu Alayya berkata, rejim Zionis turut merampas khemah kepunyaan pemilik sama.

Sebelum ini, seorang kanak-kanak lelaki berusia 13 tahun ditembak mati menandakan peningkatan serangan di kampung berkenaan oleh rejim Zionis. -Agensi


Kerajaan setuju pelarasan gaji pegawai perubatan kontrak

KUALA LUMPUR, 21 Rabiulawal 1442H, Sabtu – Kerajaan bersetuju melaksanakan pelarasan gaji Pegawai Perubatan Kontrak Gred UD41 kepada aras gaji Gred UD43, kata Menteri Kesihatan Datuk Seri Dr Adham Baba.

“Mereka (UD41) akan diberikan aras gaji jawatan UD43 berbanding pegawai perubatan yang tetap iaitu UD44,” katanya.

Beliau berkata KKM turut merancang menghantar pegawai perubatan tempatan berkhidmat di England, United Kingdom dan terma serta syarat penghantaran kumpulan itu telah dikemas kini.

Katanya langkah itu membolehkan pegawai terlibat diberi kelayakan untuk kenaikan pangkat selain melatih mereka menjadi pakar perubatan.

Mengulas komitmen kerajaan untuk mendapatkan vaksin COVID-19, Dr Adham berkata selain menyertai pelan peruntukan vaksin COVID-19 global iaitu COVAX, kerajaan turut menjalin kerjasama dua hala dengan beberapa calon vaksin lain untuk mendapatkan akses kepada vaksin itu.

Beliau berkata apabila vaksin diperoleh, keutamaan akan diberikan kepada petugas barisan hadapan serta kumpulan berisiko tinggi dijangkiti virus itu seperti kanak-kanak.

“Akses kepada vaksin ini mesti selamat, berkesan dan terjamin.

“Oleh itu, diharap dengan ada banyak usaha melalui kerjasama dua hala, akses vaksin dapat diperoleh dan saya menjangkakan suku pertama tahun depan kita dapat vaksin tersebut,” katanya. – Bernama


Misi korban Aman Palestin berlepas ke bumi Anbiya

SEPANG, 9 Zulhijjah 1444H, Isnin – Sebanyak 11 petugas Aman Palestin (AP) berlepas ke bumi Anbiya iaitu Lubnan, Yaman dan Palestin seawal 10 pagi ini melalui penerbangan masing-masing dari Lapangan Terbang Antarabangsa Kuala Lumpur (KLIA) Terminal 1 di sini, bagi melaksanakan misi ibadat korban sempena sambutan Hari Raya Aidiladha tahun ini.

Petugas AP terpaksa menempuh perjalanan yang panjang berikutan ketiadaan penerbangan terus ke negara berkenaan sebaliknya perlu mengambil penerbangan transit sebelum sampai ke destinasi yang dituju.

Mereka seterusnya dijangka menggunakan jalan darat sebelum sampai ke tempat penginapan yang berdekatan dengan kem pelarian dalaman (IDP) dan akan berada di sana kira-kira tujuh hari.

Misi ibadat korban yang dianjurkan sejak 2006 itu turut disertai seorang wartawan daripada Pertubuhan Berita Nasional Malaysia (Bernama) bagi membuat liputan ibadat korban di Lubnan yang melibatkan pelarian IDP di kem Syria dan Palestin.

Ketua Misi Ibadat Korban Aman Palestin, Ismail Muhammad Juffri berkata, pada tahun ini, misi ibadat korban hasil sumbagan rakyat Malaysia di Lubnan melibatkan 60 ekor lembu dan akan memanfaatkan 3,600 keluarga di kedua-dua kem pelarian berkenaan.

Selain itu, Ismail berkata, bagi ibadat korban di Palestin sejumlah 1,7640 keluarga yang membabitkan 83 ekor lembu dan 180 ekor kambing akan menerima manfaat sementara di Yaman pula memanfaatkan 2,500 ekor lembu yang akan dikorbankan kepada 10,000 keluarga.

“Pada masa sama, kami turut mengadakan jamuan besar-besaran di beberapa kem pelarian IDP sempena Hari Arafah, dengan menghidangkan makanan daging lembu dan kambing yang disedekahkan bagi memberikan peluang kepada mereka menikmati juadah tempatan,” katanya.

Ismail berkata, buat kali pertama, dua petugas AP turut berlepas ke Brazil semalam, bagi memantau secara dekat pelaksanaan penyembelihan 220 ekor lembu korban yang dagingnya dibekukan untuk dihantar ke penduduk di Gaza dan Syria dalam jangka masa dua bulan.

Mengenai ibadat korban kendalian AP, Ismail berkata, penyertaan untuk tahun ini masih dibuka dan rakyat Malaysia yang berminat untuk menyertainya boleh berbuat demikian hingga pukul 11.59 malam 30 Jun ini.

“Walaupun negara kita ada orang yang susah tapi ramai pihak tampil memberikan pembelaan dengan menghulurkan bantuan kepada mereka. Namun, berbeza saudara kita di sana yang ditimpa kemiskinan dan negara yang sedang bergolak masih mengharapkan bantuan antarabangsa,” katanya.- Bernama


Masjid Nabawi disterilisasi 5 kali sehari bulan Ramadan

MADINAH, 6 Ramadan 1444H, Selasa –  Bagi menjaga kebersihan dan keselamatan jemaah, petugas Masjid Nabawi di Madinah melakukan sterilisasi di setiap kawasan lima kali sehari pada bulan Ramadan.

Langkah itu adalah sebahagian dari inisiatif pemerintah yang telah mengambil langkah pencegahan sejak wabak COVID-19 melanda dunia.

Presidensi Umum Hal Ehwal Dua Masjid Suci berkata, langkah mensterilkan masjid dan kemudahannya adalah usaha menyediakan perkhidmatan terbaik kepada pengunjung sekaligus meningkatkan kecekapan dan kualiti Masjid Nabawi.

Selain pensterilan lima kali sehari di Masjid Nabawi, tandas juga dibersihkan kira-kira 10 kali sehari sebagai salah satu usaha meningkatkan kualiti persekitaran.

Sebanyak 300 mesin sapu karpet diguna untuk membersihkan karpet Masjid Nabawi dan 92 mesin pencuci lantai yang membawa 18,000 liter pensteril serta 1,500 liter penyegar bagi mencuci lantai Masjid Nabawi.

Pengurusan masjid telah menyediakan 10,000 kerusi untuk warga emas dan pelbagai bantuan lain sekali gus membolehkan pengunjung serta jemaah di Masjid Nabawi melaksanakan ibadah mereka dengan tenang. – Agensi


Waspada manipulasi sentimen kaum ahli politik: PM

KUALA LUMPUR, 3 Rejab 1442H, Isnin – Rakyat Malaysia harus berwaspada terhadap manipulasi sentimen kaum oleh ahli-ahli politik, kata Perdana Menteri Tan Sri Muhyiddin Yassin.

Bercakap pada majlis pelancaran secara maya Dasar Perpaduan Negara dan Rangka Tindakan (Blueprint) Perpaduan Negara 2021-2030 hari ini, perdana menteri berkata ia merupakan cabaran utama dalam hampir semua negara yang mempunyai rakyat berbilang kaum.

“Pelaku politik yang cuba menaikkan saham politik masing-masing melalui eksploitasi perasaan kaum hendaklah kita elakkan,” katanya pada majlis yang disiarkan di laman Facebook Kementerian Perpaduan Negara.

Beliau berkata kerajaan sedar, rakyat Malaysia tidak akan sekali-kali mengorbankan kesepaduan sosial dan perpaduan negara yang telah dikecapi selama ini demi matlamat peribadi.

“Kerajaan juga tidak akan sekali-kali berkompromi dalam perkara yang boleh mengganggu-gugat perpaduan negara. Berpegang kepada prinsip inilah Kementerian Perpaduan Negara telah diwujudkan bagi menggalas tugas berat memastikan agenda perpaduan nasional dijayakan,” katanya. – Bernama


Kejam! Zionis rancang pateri bilik warga Palestin

TEL AVIV, 29 Safar 1442H, Sabtu – Rejim pengganas Israel merancang untuk memateri bilik tidur lelaki warga Palestin dengan konkrit, lapor media tempatan.

Tindakan kejam itu bakal dilakukan susulan tidak berpuas hati dengan keputusan mahkamah yang menolak kebenaran merobohkan kediaman keluarga Nazmi Abu Bakar, 49.

Mahkamah berpendapat, memusnahkan kediaman itu adalah tidak sesuai kerana isteri Nazmi serta lapan anaknya tidak terbabit dengan kesalahan beliau.

Nazmi dituduh melakukan pembunuhan dengan kononnya menjatuhkan ketulan batu-bata ke atas kepala seorang anggota tentera rejim Zionis.

Kejadian itu berlaku pada 12 Mei lalu ketika serangan Israel di bandar Ya’bad di Tebing Barat yang diduduki.

Dalam pertuduhan itu, Nazmi didakwa berada di tingkat atas sebuah bangunan tiga tingkat, di mana tempat tinggal beliau bersama keluarga ketika rejim Zionis tiba. – Agensi


Rayuan doktor kontrak akan dibincang di Kabinet: PM

KLANG, 3 Zulhijjah 1442H, Selasa – Perdana Menteri,Tan Sri Muhyiddin Yassin akan berbincang dengan jemaah menteri berkenaan rayuan doktor-doktor kontrak yang mahu dilantik ke jawatan tetap dalam sektor perkhidmatan awam.

Beliau berkata, perkara itu perlu dibincang dengan teliti memandangkan ia akan melibatkan kos yang tinggi iaitu lebih RM2 bilion kepada kerajaan.

“Ada rayuan daripada doktor-doktor kontrak, jadi kertas cadangan oleh Kementerian Kesihatan akan dibawa ke mesyuarat jemaah menteri.

“Kalau kita hendak (tunaikan permintaan) itu ia akan libatkan kos yang tinggi lebih dari RM2 bilion dalam keadaan sekarang ada keterbatasan sikit jadi kita tengoklah macam mana keadaan yang dapat kita atasi.

“Mereka meminta untuk dijadikan jawatan tetap dan sebagainya, ini saya telah minta untuk dibawa ke jemaah menteri kerana kita akan bincang apa keputusan yang munasabah,” katanya kepada kepada pemberita selepas melawat Hospital Tengku Ampuan Rahimah (HTAR) di sini hari ini.

Menteri Kesihatan, Datuk Seri Dr. Adham Baba dilaporkan media sebelum ini berkata beliau meminta doktor kontrak agar bersabar sementara isu dihadapi mereka dibincangkan dalam Mesyuarat Jemaah Menteri.-  Bernama


Rejim pengganas Israel tembak mati doktor Palestin

BAITULMAQDIS, 5 Zulkaedah 1442H, Rabu – Pasukan rejim pengganas Israel menembak mati seorang wanita Palestin, hari ini dengan alasan bahawa dia cuba melakukan serangan rempuhan kereta di timur laut Baitulmaqdis.

Kenyataan tentera mengatakan wanita berkenaan cuba merempuh sejumlah tentera Israel sebelum keluar dari kenderaan dengan pisau berhampiran bandar Hizme, timur laut Baitulmaqdis.

Tentera pengganas bagaimanapun tidak membenarkan pekerja kesihatan memberi bantuan perubatan selepas mereka menembak wanita itu.

Palestin TV mengenal pasti mangsa sebagai doktor Palestin berusia 29 tahun, Dr Mai Yousef Afaneh, yang tinggal di kampung Abu Dis di luar Baitulmaqdis.

Radio tentera kemudian mengesahkan bahawa dia dibunuh oleh pasukan pendudukan haram.

Israel secara berkala mendakwa, rakyat Palestin yang telah dibunuhnya pada jarak dekat berusaha menyerang pasukan rejim pengganas.

Namun begitu, kumpulan hak asasi dan aktivis tempatan membantah tuntutan tersebut, menuduh pihak rejim sengaja membunuh rakyat Palestin yang tidak menimbulkan risiko nyawa terhadap tentera bersenjata. – Agensi


Guna aset kerajaan boleh timbul isu salah guna kuasa

BANGI, 19 Muharam 1445H, Ahad – Proses demokrasi akan tercalar dan menghakis kepercayaan rakyat apabila hak milik kerajaan digunakan untuk tujuan politik.

Tindakan itu bukan sahaja menimbulkan isu penyalahgunaan kuasa tetapi merosakkan integriti pentadbiran kerajaan, kata Presiden pemerhati Rasuah Malaysia (MCW), Jais Abdul Karim.

Beliau berkata, agensi pengguatkuasaan perlu menyiasat dan mengeluarkan garis panduan supaya anggota Kabinet mematuhi pekeliling berhubung penggunaaan aset kerajaan.

“Pemimpin politik wajar mematuhi janji mereka untuk tidak menggunakan kenderaan kerajaan semasa berkempen kerana ini termaktub dalam Akta Kesalahan Pilihan Raya (AKPR) 1954,” katanya dalam kenyataan.

Kelmarin, kehadiran Datuk Seri Anwar Ibrahim menggunakan helikopter ketika menghadiri program di Kedah menarik perhatian ramai.

Ramai pihak mempertikai dan mengkritik kerana tindakan Perdana Menteri itu seolah-olah melanggar tatakelola kerajaan.

Mengulas perkara itu, Jais berkata, dalam konteks Kepimpinan Melalui Teladan, Anwar sewajarnya menjadi contoh terbaik kepada anggota Kabinet yang lain tidak menggunakan kenderaan kerajaan untuk tujuan politik dan kepentingan parti.

Atas dasar itu, MCW berharap Anwar membuktikan integriti yang tinggi di bawah kepimpinan Kerajaan Madani.

Jelasnya, ini masa yang sesuai untuk Anwar kotakan janji seorang Perdana Menteri yang sering melaungkan amalan bersih rasuah dan tidak ada salah guna kuasa sebagai anggota Kabinet.


Haji: Jemaah diingat jaga kebersihan, nama baik Malaysia

MAKKAH, 29 Zulkaedah 1443H, Rabu – Seiring kempen ‘Kebersihan Mencerminkan Kemakburan Haji’, jemaah Malaysia bukan sahaja diingatkan tentang kepentingan bergotong-royong, tetapi juga keperluan menjaga nama baik negara.

Ketua Rombongan Haji Malaysia, Datuk Seri Syed Saleh Abdul Rahman berkata ibadah bukan sahaja berkaitan diri sendiri tetapi juga penjagaan persekitaran.

Katanya, kempen sama pernah diadakan bermula 2017, dalam operasi di Arafah, Mudzlifah dan Mina sehingga mendapat pujian Menteri Haji Arab Saudi dan selepas itu diteruskan di peringkat kawasan penginapan.

Melalui kempen kebersihan ini, setiap Rabu di maktab (penginapan) akan diadakan program gotong-royong bermula dengan membersihkan bilik masing-masing, surau, lobi dan lorong laluan ke bilik.

“Kita dapat lihat semua jemaah memberi kerjasama yang baik dan bersemangat untuk bergotong-royong di kawasan yang mereka duduki.

Program ini akan memupuk gotong-royong dan kerjasama sesama jemaah haji dalam menjaga kesejahteraan, keharmonian dan keakraban di kalangan mereka ” katanya kepada pemberita selepas merasmikan Kempen Kebersihan melibatkan jemaah dan petugas di Abraj Al Janadriyah yang menempatkan ibu pejabat serta penginapan jemaah.

Syed Saleh berkata, jemaah haji Malaysia perlu mengekalkan budaya kebersihan seperti yang diamalkan jemaah sebelum ini bagi menjaga imej Malaysia di mata dunia dan menjadi contoh kepada jemaah negara lain.

Musim haji tahun ini menyaksikan 14,306 jemaah Malaysia akan mengerjakan rukun Islam kelima itu yang tinggal di lima penginapan di sini dengan dibantu 320 petugas TH.

Sementara itu malam tadi 300 petugas TH menyertai majlis bacaan yassin dan solat hajat bagi mendoakan kelancaran operasi masyair di Arafah, Muzdalifah dan Mina.

Ketika itu petugas akan berdepan dengan pelbagai senario bagi menyantuni Tetamu Allah di samping keperluan mengerjakan ibadah haji.

Hari Wukuf dijangka bermula kira-kira 10 hari lagi dan segala persiapan rapi sedang diatur termasuk penginapan di khemah serta pergerakan jemaah.-  Bernama


COVID-19: Singapura catat 86 kes baharu, enam lagi import

SINGAPURA, 26 Zulhijjah 1441H, Ahad – Lapan puluh enam kes baharu COVID-19 dicatat di Singapura dalam tempoh 24 jam lepas dengan enam kes import, menjadi jumlah keseluruhan kes kepada 55,747.

Menurut data ringkas yang dikeluarkan di sini oleh Kementerian Kesihatan Malaysia (MOH) hari ini, kesemua kes import itu telah diserahkan notis kuarantin di rumah sebaik tiba di Singapura.

Mengenai kes komuniti, dua kes dilaporkan membabitkan seorang rakyat Singapura dan seorang pemegang pas kerja.

Sementara itu, majoriti kes membabitkan pemegang permit kerja yang sedang dikuarantin.

Dalam data lengkap yang dikeluarkan lewat semalam, kementerian itu berkata, masih ada 20,700 pekerja sedang melengkapkan tempoh kuarantin masing-masing.

Setakat 12 tengah hari semalam, republik itu mengklasifikasikan 800 kes yang dilaporkan sebagai kes import, 2,204 sebagai kes komuniti dan 52,657 kes penghuni asrama.

Sejumlah 51,521 pesakit atau kira-kira 93 peratus daripada jumlah kumulatif kes telah pulih sepenuhnya daripada jangkitan dan didiscaj daripada hospital atau pusat penjagaan komuniti.

Sementara itu, 83 kes disahkan masih berada di hospital tetapi tiada yang dimasukkan ke unit rawatan rapi.

Sejumlah 4,030 pesakit yang mengalami gejala ringan, atau secara klinikalnya sihat tetapi masih positif dalam saringan COVID-19 , telah diasingkan dan dijaga di pusat jagaan komuniti.

Setakat ini, 27 orang meninggal dunia akibat komplikasi COVID-19 di republik itu.

Tiada kluster baharu dikenal pasti semalam dan empat lagi kluster sudah ditamatkan. -Bernama


Perlu solusi segera elak Kajang Bypass jadi ‘laluan maut’

BANGI, 2 Ramadan 1442H, Rabu – Satu solusi perlu diputuskan segera bagi mengelakkan lebih banyak kejadian kemalangan membabitkan orang awam berlaku di laluan Pintasan Kajang atau lebih dikenali sebagai Kajang Bypass.

Sehubungan itu, Ikatan Muslimin Malaysia (ISMA) Kajang menggesa pihak berkuasa untuk segera mengambil tindakan bagi memperbetulkan keadaan.

Yang Dipertua ISMA Kajang, Dr Isa Mohd Hasan berkata, susur keluar lebuh raya tanpa tol menyebabkan kenderaan tidak memperlahankan kelajuan, sekali gus berisiko menyebabkan kemalangan.

“Jalan ini juga tidak diwartakan sebagai lebuh raya atau jalan perumahan.

“Faktor ini menyebabkan penduduk setempat menghadapi kesusahan kerana terpaksa menempuh jalan yang berbahaya setiap hari, sama ada untuk ke pasar raya, sekolah atau pulang ke rumah,” katanya dalam kenyataan, hari ini.

Laluan Kajang Bypass adalah lokasi ‘panas’ yang dikatakan kerap berlaku insiden kemalangan termasuk meragut nyawa pengguna jalan raya.

7 Mac lalu, sepasang suami isteri termasuk seorang daripada dua anak mereka maut selepas kereta dinaiki bertembung dengan sebuah van dari arah bertentangan yang hilang kawalan sebelum merempuh penghadang jalan dan memasuki laluan bertentangan.

Remyzan Baharudin, 42, isteri Suzyla Ahmad Dahlan, 40, dan anak perempuannya Raiha Syuhaida Remyzan meninggal dunia dalam kemalangan tersebut.

Manakala, seorang lagi anak mangsa Raif Adam Lutfan Remyzan, 7, terselamat dan kini menetap bersama ibu saudaranya.


Kerjasama PN-BN: Takiyuddin nafi, kenyataan diambil di luar konteks

BANGI, 19 Rabiulakhir 1444H. Selasa – Setiausaha Agung PAS, Datuk Seri Takiyuddin Hassan menjelaskan kenyataan beliau berhubung penggabungan Perikatan Nasional (PN) dan Barisan Nasional (BN) selepas Pilihan Raya Umum ke-15 (PRU15) diambil di luar konteks.

Beliau berkata, tajuk laporan berkenaan juga mengelirukan pengundi.

“Saya ingin tegaskan di sini bahawa saya berkeyakinan penuh PN akan dapat membentuk kerajaan secara bersendirian dan Perdana Menteri adalah daripada Perikatan Nasional.

“Kami percaya rakyat akan lebih yakin dengan tema PN iaitu prihatin, bersih dan stabil.

“Dengan kenyataan yang jelas ini, maka sebarang kenyataan berhubung kerjasama dengan BN tidak berbangkit dan kami di PN berkeyakinan akan membentuk kerajaan bersendirian selepas PRU15,” katanya menerusi kenyataan media, hari ini.

Terdahulu, Takiyuddin dilaporkan tidak menolak kemungkinan PN akan membentuk kerajaan dengan BN sekiranya mereka gagal membentuk kerajaan secara bersendirian pada PRU15.

Bagaimanapun, kenyataan itu kemudian disanggah Pengerusi PN, Tan Sri Muhyiddin Yassin, yang menyatakan PN bertanding pada PRU15 untuk menang dan menubuhkan kerajaan tanpa perlu bergabung dengan BN atau PH.

Muhyiddin menegaskan beliau tidak pernah memberi mandat kepada Takiyuddin untuk berunding dengan BN bagi sebarang tujuan penggabungan pasca PRU15.


GTA perlu maslahat besar berdepan instrumen politik mahu kekal berkuasa

Oleh Zuhayati Yazid

BANGI, 18 Rabiulawal 1444H, Sabtu – Gerakan Tanah Air (GTA) masih meneruskan perbincangan berhubung kerjasama dengan parti-parti lain dalam menghadapi Pilihan Raya Umum ke-15 (PRU15) tidak lama lagi.

Bagaimanapun, sekiranya ada kerjasama dengan parti lain, prinsip dan pendirian GTA masih dikekalkan iaitu menolak pemimpin Melayu yang tidak berwibawa dan mempunyai kepentingan peribadi serta korupsi, demikian tegas Ketua Penerangan GTA, Datuk Nizam Mahshar.

“Buat masa ini kita masih meneliti dan terus mengadakan perbincangan berhubung untuk mengadakan penggabungan dan kerjasama dengan parti lain bagi mengelak pihak lain mengambil kesempatan di atas niat yang tersembunyi.

“Pelbagai pihak ada menawarkan kerjasama kepada kita kecuali UMNO, jadi untuk itu kita masih mempertimbangkan, sesi perbincangan masih diteruskan dan diteliti sehingga kini demi kepentingan semua,” katanya ketika dihubungi Ismaweb.net, hari ini.

Mengulas lanjut, Nizam menjelaskan, sekiranya tidak mempertimbangkan kerjasama dengan mana-mana pihak akan menyebabkan secara taktikalnya kemungkinan GTA kalah.

“Atas dasar itu juga menyebabkan GTA wajar untuk mempertimbangkan untuk mengadakan penggabungan dan kerjasama dengan parti lain bagi berdepan pihak tersebut

“Ini semua disebabkan GTA sehingga kini belum secara rasmi lagi didaftarkan di Jabatan Pendaftar Pertubuhan (RoS),” katanya.

Nizam berpandangan, Barisan Nasional (BN) mempunyai agenda tersendiri dalam menghadapi PRU15, malah mereka yang terlalu teruja untuk melakukannya secepat mungkin.

Beliau mendakwa, tindakan BN untuk mempercepatkan PRU15 kerana tidak mahu mana-mana pihak bersedia sekali gus membuktikan tujuannya bukan memartabatkan demokrasi.

Tetapi berhasrat mahu melepaskan pemimpin-pemimpin UMNO yang berdepan tindakan pengadilan, dakwanya.

“Kita dah lihat secara jelas dalam Perhimpunan Agung UMNO, mereka secara jelas menyatakan mahu menggunakan Peguam Negara untuk memastikan kes-kes diaturkan,” dakwanya lagi.

Bagaimanapun beliau menegaskan, penggabungan berkenaan diwujudkan daripada sudut taktikal namun tidak bermakna mengurangkan prinsip utama GTA yang menolak pemimpin Melayu bermasalah dan mempunyai kepentingan peribadi.

Nizam pada masa sama menjelaskan, pihaknya kini berdepan dengan persepsi dengan pemimpin yang akan bergabung.

“Kita masih mempertimbang maslahat yang lebih besar kerana kita akan berdepan musuh dan instrumen politik yang boleh menggunakan apa sahaja termasuk seluruh jentera kerajaan, keselamatan, keadilan semata-mata untuk kekal berkuasa,” tegas beliau.


Tanding solo, MUDA bakal hilang deposit seperti Pejuang

BANGI, 9 Zulhijjah 1444H, Rabu – Keputusan Parti Ikatan Demokratik Malaysia (MUDA) untuk terlibat dalam Pilihan Raya Negeri (PRN) kali ini hanya merisikokan parti itu sendiri selain dijangka bakal mengikut jejak parti Pejuang dan parti-parti kecil sebelum ini yang kehilangan wang deposit.

Hal demikian kerana parti yang ditadbir bekas Menteri Belia dan Sukan, Syed Saddiq Syed Abdul Rahman itu masih terlalu baru bahkan sokongan yang diterima juga belum memberangsangkan.

Penganalisis politik dari Universiti Malaya (UM), Dr Mohammad Tawfik Yaakub berkata, keputusan bergerak solo itu menyebabkan MUDA hanya mengulangi nasib parti-parti serpihan lain yang akan tenggelam dalam perkembangan politik negara selepas ini.

“Kalau bergerak solo MUDA akan tenggelam menjadi seperti parti-parti politik lain misalnya kita lihat sebelum ini ada parti Pejuang, Berjasa dan Parti Sosialis Malaysia (PSM) akhirnya ke mana parti-parti politik ini pergi? Tenggelam dalam perkembangan politik negara.

“Bagi saya yang penting bagaimana MUDA perlu mencari pengalaman, perlu menilai untuk mencari rakan kongsi ataupun kerjasama politik yang lebih relevan berbanding hanya bergerak solo.” katanya seperti dipetik portal tempatan.

Mengulas lanjut, Dr Tawfik yang juga Pensyarah Kanan, jabatan Sains Politik, Pentadbiran Awam,dan Pengajian Pembangunan di UM berkata, MUDA juga masih terlalu baharu dalam dunia politik selain tidak mampu memberi saingan kepada parti-parti lain.

Selain itu, MUDA terpaksa berdepan persaingan yang mencabar terutama parti-parti kukuh dengan melebihi tiga penjuru.

Atas dasar itu, katanya, MUDA perlu lebih mengenali kekuatan parti sendiri sebelum membuat keputusan untuk bertanding secara solo.

Beliau juga berpandangan, MUDA seolah-olah melukut di tepi gantang apabila sekian lama berusaha menyertai gabungan Kerajaan Perpaduan namun masih tidak mendapat kerjasama rasmi.

Kelmarin, MUDA mengumumkan akan bertanding PRN di enam negeri atas kekuatan parti mereka sendiri tanpa bergabung dengan parti-parti politik yang besar.

Keputusan itu membuatkan MUDA bakal bertembung dengan Pakatan Harapan (PH) yang bekerjasama dengan Barisan Nasional (BN) serta Perikatan Nasional (PN) yang dianggotai oleh PAS, Bersatu dan Gerakan.

Presidennya, Syed Saddiq Syed berkata, keputusan untuk bertanding secara bersendirian itu dibuat selepas mendapat sokongan daripada ahlinya sebelum ini.